Document ID: 32012R0402

ΚΑΝΟΝΙΣΜΌΣ (ΕΕ) αριθ. 402/2012 ΤΗΣ ΕΠΙΤΡΟΠΉΣ
της 10ης Μαΐου 2012
για την επιβολή προσωρινού δασμού αντιντάμπινγκ στις εισαγωγές θερμαντικών σωμάτων αλουμινίου καταγωγής Λαϊκής Δημοκρατίας της Κίνας
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας («ο βασικός κανονισμός») (1), και ιδίως το άρθρο 7,
Έπειτα από διαβούλευση με τη συμβουλευτική επιτροπή,
Εκτιμώντας τα ακόλουθα:
Α. ΔΙΑΔΙΚΑΣΙΑ
1. Έναρξη
(1)
Στις 12 Αυγούστου 2011 η Ευρωπαϊκή Επιτροπή, (η «Επιτροπή») με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (2) («ανακοίνωση για την έναρξη διαδικασίας»), ανήγγειλε την έναρξη διαδικασίας αντιντάμπινγκ όσον αφορά τις εισαγωγές στην Ένωση θερμαντικών σωμάτων αλουμινίου καταγωγής Λαϊκής Δημοκρατίας της Κίνας («ΛΔΚ»).
(2)
Η διαδικασία κινήθηκε έπειτα από καταγγελία που υποβλήθηκε από την International Association of Aluminium Radiator Manufacturers Limited Liability Consortium (AIRAL Scrl) («ο καταγγέλλων») εξ ονόματος παραγωγών που αντιπροσωπεύουν μεγάλο ποσοστό, στην προκειμένη περίπτωση άνω του 25 %, της συνολικής παραγωγής θερμαντικών σωμάτων αλουμινίου της Ένωσης. Η καταγγελία περιλαμβάνει εκ πρώτης όψεως αποδεικτικά στοιχεία ως προς την ύπαρξη πρακτικής ντάμπινγκ για το εν λόγω προϊόν και ως προς τη σημαντική ζημία που προέκυψε από την πρακτική αυτή, τα οποία θεωρήθηκαν επαρκή για να δικαιολογήσουν την έναρξη έρευνας.
2. Μέρη που αφορά η διαδικασία
(3)
Η Επιτροπή ενημέρωσε επίσημα τον καταγγέλλοντα, άλλους γνωστούς παραγωγούς της Ένωσης, τους παραγωγούς-εξαγωγείς στη ΛΔΚ, τους παραγωγούς στην ανάλογη χώρα, τους εισαγωγείς, τους διανομείς, και άλλα μέρη που είναι γνωστό ότι ενδιαφέρονται και τους αντιπροσώπους της ΛΔΚ για την έναρξη της διαδικασίας. Δόθηκε στα ενδιαφερόμενα μέρη η ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίστηκε στην ανακοίνωση για την έναρξη της διαδικασίας.
(4)
Ο καταγγέλλων, άλλοι παραγωγοί της Ένωσης, οι παραγωγοί-εξαγωγείς στη ΛΔΚ, οι εισαγωγείς και οι διανομείς κοινοποίησαν τις απόψεις τους. Δόθηκε η δυνατότητα ακρόασης σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης.
(5)
Λόγω του εμφανώς μεγάλου αριθμού παραγωγών, εισαγωγέων, και παραγωγών-εξαγωγέων της Ένωσης, στην ανακοίνωση για την έναρξη της διαδικασίας προβλέφθηκε η διενέργεια δειγματοληψίας, σύμφωνα με το άρθρο 17 του βασικού κανονισμού. Για να μπορέσει η Επιτροπή να αποφασίσει αν η δειγματοληψία θα είναι απαραίτητη και, σε καταφατική περίπτωση, να επιλέξει δείγμα, ζητήθηκε από τους εισαγωγείς και τους παραγωγούς-εξαγωγείς να αναγγελθούν στην Επιτροπή και να προσκομίσουν βασικά στοιχεία σχετικά με τις δραστηριότητές τους όσον αφορά το υπό εξέταση προϊόν (όπως ορίζεται στο τμήμα 3 κατωτέρω) κατά την περίοδο από τον Ιούλιο του 2010 έως τον 31 Ιούνιο του 2011, όπως ορίζεται στην ανακοίνωση για την έναρξη της διαδικασίας.
(6)
Για να επιτρέψει στους παραγωγούς-εξαγωγείς να υποβάλουν, αν το επιθυμούσαν, αίτηση για αναγνώριση καθεστώτος οικονομίας της αγοράς («ΚΟΑ») ή για ατομική μεταχείριση («ΑΜ»), η Επιτροπή απέστειλε έντυπα αίτησης προς τους γνωστούς ως ενδιαφερόμενους κινέζους παραγωγούς-εξαγωγείς, καθώς και στις αρχές της ΛΔΚ. Μόνο ένας όμιλος εταιρειών, ο όμιλος των εταιρειών Sira (Tianjin) Aluminium Products Co. Ltd και Sira Group (Tianjin) Heating Radiators Co. Ltd (ο «όμιλος Sira»), αναγγέλθηκε και ζήτησε ΚΟΑ. Αιτήσεις για ΑΜ ελήφθησαν από τις εταιρείες Zhejiang Flyhigh Metal Products Co., Ltd. και Metal Group Co., Ltd.
(7)
Όσον αφορά τους παραγωγούς της Ένωσης και, όπως εξηγείται δεόντως στην αιτιολογική σκέψη 24 κατωτέρω, οκτώ παραγωγοί της Ένωσης προσκόμισαν τις πληροφορίες που ζητήθηκαν και συμφώνησαν να συμπεριληφθούν σε δείγμα. Βάσει των πληροφοριών που έλαβε από τους συνεργασθέντες παραγωγούς της Ένωσης, η Επιτροπή επέλεξε δείγμα τεσσάρων παραγωγών της Ένωσης, με βάση τις πωλήσεις / τον όγκου παραγωγής, το μέγεθος και τη γεωγραφική θέση τους στην Ένωση.
(8)
Όπως εξηγείται στην αιτιολογική σκέψη 27 κατωτέρω, μόνο τρεις μη συνδεδεμένοι εισαγωγείς προσκόμισαν τις πληροφορίες που ζητήθηκαν και συμφώνησαν να συμπεριληφθούν στο δείγμα. Ωστόσο, δύο από τους εν λόγω εισαγωγείς δεν εισήγαν/προμηθεύονταν το υπό εξέταση προϊόν. Ως εκ τούτου, λόγω του περιορισμένου αριθμού συνεργασθέντων εισαγωγέων, κρίθηκε ότι η δειγματοληψία δεν ήταν πλέον αναγκαία.
(9)
Όπως εξηγείται στην αιτιολογική σκέψη 28 κατωτέρω, 18 παραγωγοί-εξαγωγείς στη ΛΔΚ προσκόμισαν τις πληροφορίες που ζητήθηκαν και συμφώνησαν να συμπεριληφθούν στο δείγμα. Η Επιτροπή, βάσει των πληροφοριών που έλαβε από τους εν λόγω παραγωγούς-εξαγωγείς, επέλεξε δείγμα δύο παραγωγών-εξαγωγέων με τον μεγαλύτερο όγκο εξαγωγών στην Ένωση.
(10)
Η Επιτροπή έστειλε ερωτηματολόγια σε όλα τα μέρη που είναι γνωστό ότι ενδιαφέρονται και σε όλες τις άλλες εταιρείες που αναγγέλθηκαν εντός των προθεσμιών που ορίστηκαν στην ανακοίνωση για την έναρξη της διαδικασίας, και συγκεκριμένα στους παραγωγούς-εξαγωγείς στη ΛΔΚ, στους τέσσερις παραγωγούς της Ένωσης που περιελήφθησαν στο δείγμα, στους συνεργασθέντες εισαγωγείς της Ένωσης και στην ευρωπαϊκή οργάνωση καταναλωτών BEUC, με το αίτημα να στείλουν το ερωτηματολόγιο των χρηστών στις συνδεδεμένες με αυτές επιχειρήσεις.
(11)
Ελήφθησαν απαντήσεις από οι δύο παραγωγούς-εξαγωγείς της ΛΔΚ που περιελήφθησαν στο δείγμα, από τους τέσσερις παραγωγούς της Ένωσης που περιελήφθησαν στο δείγμα και από έναν μη συνδεδεμένο εισαγωγέα. Κανένας από τους χρήστες δεν απάντησε στο ερωτηματολόγιο.
(12)
Επιπλέον, ελήφθη μία αίτηση για την ατομική εξέταση, σύμφωνα με το άρθρο 17 παράγραφος 3 του βασικού κανονισμού, από έναν όμιλο συνδεδεμένων παραγωγών-εξαγωγέων. Η εξέταση των αιτήσεων αυτών στο προσωρινό στάδιο θα ήταν υπερβολικά επαχθής. Απόφαση για το αν θα χορηγηθεί ατομική εξέταση στον συγκεκριμένο όμιλο εταιρειών θα ληφθεί στο οριστικό στάδιο.
(13)
Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον προσωρινό προσδιορισμό του ντάμπινγκ, της ζημίας που προέκυψε και του συμφέροντος της Ένωσης. Πραγματοποιήθηκαν επισκέψεις επαλήθευσης στις εγκαταστάσεις των ακόλουθων εταιρειών:
Παραγωγοί της Ένωσης
-
Armatura Krakow SA, UL. Zakopianska 72, 30-418 Κρακοβία, Πολωνία·
-
Fondital S.p.A., via Cerreto 40, 25079 Vobarno, Brescia, Ιταλία·
-
Global Srl, via Rondinera 51, 24060 Rogno, Bergamo, Ιταλία·
-
Radiatori 2000 S.p.A., via Francesca 54/A, 24040 Ciserano, Bergamo, Ιταλία.
Εισαγωγείς στην Ένωση
-
Hydroland Chorobik Gawęda Malec Wojtycza Sp.j., Jawornik 658, 32-400 Myślenice, Πολωνία.
Παραγωγοί-εξαγωγείς στη ΛΔΚ
-
Zhejiang Flyhigh Metal Products Co., Ltd. («Zhejiang Flyhigh»), Jinyun
-
Metal Group Co., Ltd., Wuyi
3. Περίοδος έρευνας
(14)
Η έρευνα για την πρακτική ντάμπινγκ και τη ζημία κάλυψε την περίοδο από την 1η Ιουλίου 2010 έως τις 30 Ιουνίου 2011 («περίοδος έρευνας» ή «ΠΕ»). Η εξέταση των τάσεων σχετικά με την εκτίμηση της ζημίας κάλυψε την περίοδο από τον Ιανουάριο του 2008 έως το τέλος της ΠΕ («υπό εξέταση περίοδος»).
Β. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ
1. Υπό εξέταση προϊόν
(15)
Το υπό εξέταση προϊόν είναι θερμαντικά σώματα αλουμινίου και τα στοιχεία ή τμήματα από τα οποία απαρτίζονται, ανεξάρτητα από το αν τα εν λόγω στοιχεία συναρμολογούνται σε ενότητες, με εξαίρεση τα θερμαντικά σώματα και στοιχεία τους ηλεκτρικού τύπου («το υπό εξέταση προϊόν»). Το υπό εξέταση προϊόν κατατάσσεται σήμερα στους κωδικούς ΣΟ ex 7615 10 10, ex 7615 10 90, ex 7616 99 10 και ex 7616 99 90.
(16)
Ο ορισμός του προϊόντος αμφισβητήθηκε από τον όμιλο Sira με βάση μια εικαζόμενη διαφορά μεταξύ των δύο παραγωγικών διαδικασιών που χρησιμοποιούνται για την κατασκευή των θερμαντικών σωμάτων. Στην ομάδα Sira υπάρχουν δύο κινέζοι παραγωγοί-εξαγωγείς, ο ένας από τους οποίους χρησιμοποιούσε την τεχνική παραγωγής με χύτευση υπό πίεση, ενώ η δεύτερη εταιρεία χρησιμοποιούσε τη μέθοδο της εξώθησης. Ο όμιλος Sira ισχυρίστηκε ότι η μέθοδος της εξώθησης θα πρέπει να μην συμπεριληφθεί στον ορισμό του υπό εξέταση προϊόντος, λόγω εικαζόμενων διαφορών ως προς τα φυσικά και τεχνικά χαρακτηριστικά, τις πρώτες ύλες, το κόστος παραγωγής και τις τιμές πώλησης, καθώς και λόγω του ότι η τεχνική της εξώθησης δεν είναι συνήθης στην ΕΕ και στη ΛΔΚ.
(17)
Ένας άλλος κινεζικός φορέας, το Εμπορικό Επιμελητήριο της Κίνας για τις εισαγωγές και εξαγωγές μηχανημάτων και ηλεκτρονικών προϊόντων («CCCME») ζήτησε διευκρινίσεις σχετικά με το θέμα αυτό, λόγω των διαφορών στο κόστος και στις τιμές των θερμαντικών σωμάτων που κατασκευάζονται με τις δύο τεχνικές παραγωγής.
(18)
Εν προκειμένω, μολονότι υπάρχουν κάποιες μικρές διαφορές, είναι σαφές ότι τα θερμαντικά σώματα που παράγονται και με τις δύο μεθόδους έχουν τα ίδια βασικά φυσικά και τεχνικά χαρακτηριστικά και τις ίδιες χρήσεις. Τα θερμαντικά σώματα που παράγονται και με τις δύο μεθόδους είναι δυνατόν, σε μεγάλο βαθμό, να υποκαθιστούνται αμοιβαία. Τα βασικά αυτά χαρακτηριστικά είναι, κατά κύριο λόγο, το μικρό βάρος, η χαμηλή θερμική αδράνεια και η υψηλή αγωγιμότητα της θερμότητας. Οι διαφορές του κόστους και των τιμών και το γεγονός ότι η τεχνική της εξώθησης μπορεί να περιλαμβάνει τη χρήση ελαφρώς διαφορετικού κράματος αλουμινίου δεν αλλάζουν τα εν λόγω βασικά χαρακτηριστικά. Όσον αφορά τις συγκρίσεις των τιμών, λαμβάνονται δεόντως υπόψη οι τυχόν διαφορές στο σύστημα σύγκρισης της δομής του τύπου του προϊόντος που χρησιμοποιείται στην παρούσα έρευνα («σύστημα PCN»), πράγμα που σημαίνει ότι μπορούν να γίνονται μόνο συγκρίσεις ομοειδών μεγεθών.
(19)
Επιπλέον, τα θερμαντικά σώματα αλουμινίου θα πρέπει να θεωρούνται ως ένα ενιαίο προϊόν, ανεξάρτητα από το ποια είναι η διαδικασία κατασκευής τους, διότι πωλούνται μέσω των ίδιων διαύλων πωλήσεων και διότι η αντίληψη των τελικών χρηστών και των καταναλωτών γι’ αυτά είναι ότι είναι κατασκευασμένα από αλουμίνιο (με γνωστά χαρακτηριστικά, όπως αναφέρεται ανωτέρω) και δεν διαφοροποιείται με βάση τη μέθοδο παραγωγής. Κατά συνέπεια, βάσει των ανωτέρω, ο ισχυρισμός αυτός απορρίπτεται.
(20)
Το CCCME αμφισβήτησε επίσης το γεγονός ότι τα θερμαντικά σώματα από χάλυβα ή ακόμη και από χυτοσίδηρο δεν περιλαμβάνονται στο πεδίο κάλυψης του προϊόντος. Ωστόσο, παρά το γεγονός ότι τα εν λόγω προϊόντα έχουν παρόμοιες χρήσεις, έχουν διαφορετικά βασικά φυσικά και τεχνικά χαρακτηριστικά, αφού η βασική πρώτη ύλη (κράμα αλουμινίου) αντικαθίσταται από χάλυβα ή σίδηρο, που έχουν διαφορετικά φυσικά και τεχνικά χαρακτηριστικά ως προς το βάρος, τη θερμική αδράνεια και την αγωγιμότητα. Κατά συνέπεια, ο ισχυρισμός αυτός απορρίπτεται.
(21)
Το CCCME διατύπωσε περαιτέρω παρατηρήσεις σχετικά με την καταγγελία για τις πωλήσεις μέσω διαδικασιών διαγωνισμών. Οι παρατηρήσεις αυτές αποκάλυψαν ότι η καταγγελία αναφερόταν σε δημόσιες συμβάσεις. Ωστόσο, οι διαδικασίες διαγωνισμών στις οποίες αναφερόταν η καταγγελία σχετίζονταν με τη συνήθη επιχειρηματική πρακτική βάσει της οποίας ένας αγοραστής θερμαντικών σωμάτων της ΕΕ ζητεί από τους δυνητικούς προμηθευτές να αναφέρουν τιμές πριν γίνουν παραγγελίες. Καμία από τις κινεζικές εισαγωγές που χρησιμοποιήθηκαν στους υπολογισμούς δεν έλαβαν μέρος σε διαδικασία σύναψης δημοσίων συμβάσεων.
(22)
Το CCCME διατύπωσε επίσης παρατηρήσεις σχετικά με τις αναφορές στην καταγγελία για τα θερμαντικά σώματα σχεδιαστών, δηλ. σχετικά με το ότι τα εν λόγω σώματα δεν περιλαμβάνονται στον ορισμό του προϊόντος. Και πάλι, αυτές οι παρατηρήσεις βασίζονταν σε παρανόηση, αφού ο ορισμός του προϊόντος δεν αποκλείει τα εν λόγω σώματα. Επομένως, οι παρατηρήσεις αυτές απορρίφθηκαν.
2. Ομοειδές προϊόν
(23)
Η έρευνα κατέδειξε ότι τα θερμαντικά σώματα αλουμινίου που παράγονται στη ΛΔΚ και εξάγονται από αυτήν και τα θερμαντικά σώματα αλουμινίου που παράγονται και πωλούνται στην Ένωση από τους παραγωγούς της Ένωσης παρουσιάζουν τα ίδια βασικά φυσικά και τεχνικά χαρακτηριστικά καθώς και τις ίδιες βασικές χρήσεις και, συνεπώς, θεωρούνται ομοειδή κατά την έννοια του άρθρου 1 παράγραφος 4 του βασικού κανονισμού.
Γ. ΔΕΙΓΜΑΤΟΛΗΨΙΑ
1. Δειγματοληψία των παραγωγών της Ένωσης
(24)
Λόγω του εμφανώς μεγάλου αριθμού παραγωγών της Ένωσης, στην ανακοίνωση για την έναρξη της διαδικασίας προβλεπόταν η διενέργεια δειγματοληψίας για τον καθορισμό της ζημίας, σύμφωνα με το άρθρο 17 του βασικού κανονισμού.
(25)
Στην ανακοίνωση για την έναρξη της διαδικασίας η Επιτροπή ανακοίνωσε ότι είχε επιλέξει προσωρινά ένα δείγμα παραγωγών της Ένωσης. Αυτό το δείγμα αποτελούνταν από τέσσερις εταιρείες, από τους οκτώ παραγωγούς της Ένωσης που ήταν γνωστό ότι παρήγαν το ομοειδές προϊόν πριν από την έναρξη της έρευνας, οι οποίες επελέγησαν με βάση τον όγκο των πωλήσεων, το μέγεθός τους και τη γεωγραφική θέση τους στην Ένωση. Αυτές αντιπροσώπευαν το 66 % της συνολικής εκτιμώμενης παραγωγής της Ένωσης κατά τη διάρκεια της ΠΕ. Τα ενδιαφερόμενα μέρη κλήθηκαν να εξετάσουν τον φάκελο που προοριζόταν για έλεγχο από τα ενδιαφερόμενα μέρη και να υποβάλουν τις παρατηρήσεις τους σχετικά με την καταλληλότητα της επιλογής αυτής εντός 15 ημερών από την ημερομηνία δημοσίευσης της ανακοίνωσης για την έναρξη της διαδικασίας. Ένα ενδιαφερόμενο μέρος ζήτησε να ληφθεί επίσης υπόψη για την επιλογή του δείγματος ο όγκος παραγωγής. Έγινε δεκτό να αλλάξει το δείγμα αναλόγως. Κανένα ενδιαφερόμενο μέρος δεν αντιτάχθηκε στο τελικό δείγμα που αποτελούνταν από τέσσερις εταιρείες.
2. Δειγματοληψία των μη συνδεδεμένων εισαγωγέων
(26)
Λόγω του δυνητικά μεγάλου αριθμού εισαγωγέων που συμμετείχαν στη διαδικασία, στην ανακοίνωση για την έναρξη της διαδικασίας προβλεπόταν η διενέργεια δειγματοληψίας για τους εισαγωγείς, σύμφωνα με το άρθρο 17 του βασικού κανονισμού.
(27)
Μόνο τρεις μη συνδεδεμένοι εισαγωγείς προσκόμισαν τις πληροφορίες που ζητήθηκαν και συμφώνησαν να συνεργαστούν. Δεδομένου ότι οι δύο από τους εν λόγω εισαγωγείς δεν ανέφεραν εισαγωγές ή προμήθειες του υπό εξέταση προϊόντος, κρίθηκε ότι η δειγματοληψία δεν ήταν πλέον αναγκαία.
3. Δειγματοληψία των παραγωγών-εξαγωγέων
(28)
Συνολικά 18 παραγωγοί-εξαγωγείς της ΛΔΚ προσκόμισαν τις πληροφορίες που ζητήθηκαν και συμφώνησαν να συμπεριληφθούν σε δείγμα. Αυτές οι εταιρείες εξήγαν περίπου 5 εκατομμύρια στοιχεία (3) ή ελαφρώς λιγότερο από το 50 % των κινεζικών εξαγωγών στην αγορά της ΕΕ κατά την ΠΕ. Βάσει των πληροφοριών που ελήφθησαν από τα εν λόγω μέρη, η Επιτροπή επέλεξε δείγμα δύο παραγωγών-εξαγωγέων με τον μεγαλύτερο αντιπροσωπευτικό όγκο παραγωγής, πωλήσεων και εξαγωγών, για τον οποίο θα μπορούσε εύλογα να διεξαχθεί έρευνα εντός του διαθέσιμου χρόνου. Οι δύο παραγωγοί-εξαγωγείς, Zhejiang Flyhigh Metal Products Co., Ltd. και Metal Group Co., Ltd., αντιπροσώπευαν περίπου το 62 % του όγκου των πωλήσεων των 18 παραγωγών-εξαγωγέων που προσκόμισαν στοιχεία για τη διαδικασία δειγματοληψίας.
(29)
Ένας όμιλος παραγωγών-εξαγωγέων (ο όμιλος Sira) αμφισβήτησε τη μη συμπερίληψή του στο δείγμα με βάση το γεγονός ότι κατασκευάζει έναν ορισμένο τύπο θερμαντικών σωμάτων (χρησιμοποιώντας τη μέθοδο παραγωγής με εξώθηση) και ότι, κατά συνέπεια, η συμπερίληψή του στο δείγμα θα αύξανε την αντιπροσωπευτικότητα του δείγματος. Ωστόσο, δεν απαιτούνταν η προσθήκη ενός επιπλέον ομίλου, αφού το δείγμα που είχε επιλεγεί αρχικά αντιπροσώπευε περισσότερο από το 60 % των εξαγωγών που αναφέρθηκαν από τις συνεργασθείσες εταιρείες. Επιπλέον, δεν είναι αναγκαίο να καλύψει το δείγμα όλους τους τύπους του υπό εξέταση προϊόντος. Κατά συνέπεια, ο ισχυρισμός περί συμπερίληψης του ομίλου Sira απορρίφθηκε και επιβεβαιώθηκε το αρχικό δείγμα.
Δ. ΝΤΑΜΠΙΝΓΚ
1. Καθεστώς οικονομίας της αγοράς και ατομική μεταχείριση
1.1. Καθεστώς οικονομίας της αγοράς (ΚΟΑ)
(30)
Σύμφωνα με το άρθρο 2 παράγραφος 7 στοιχείο β) του βασικού κανονισμού, στις έρευνες αντιντάμπινγκ σχετικά με εισαγωγές καταγωγής ΛΔΚ, η κανονική αξία καθορίζεται σύμφωνα με τις παραγράφους 1 έως 6 του εν λόγω άρθρου για τους παραγωγούς-εξαγωγείς που πληρούν τα κριτήρια του άρθρου 2 παράγραφος 7 στοιχείο γ) του βασικού κανονισμού.
(31)
Ωστόσο, οι δύο παραγωγοί-εξαγωγείς που συμπεριελήφθησαν στο δείγμα ζήτησαν μόνο ατομική μεταχείριση («ΑΜ»). Ως εκ τούτου, δεν εξετάστηκαν τα κριτήρια ΚΟΑ.
1.2. Ατομική μεταχείριση («ΑΜ»)
(32)
Σύμφωνα με το άρθρο 2 παράγραφος 7 στοιχείο α) του βασικού κανονισμού, επιβάλλεται ενδεχομένως δασμός σε επίπεδο χώρας για τις χώρες που υπάγονται στο εν λόγω άρθρο, εκτός από τις περιπτώσεις στις οποίες οι εταιρείες είναι σε θέση να αποδείξουν ότι πληρούν όλα τα κριτήρια που ορίζονται στο άρθρο 9 παράγραφος 5 του βασικού κανονισμού. Εν συντομία, και για λόγους ευκολότερης αναφοράς και μόνο, τα εν λόγω κριτήρια παρατίθενται κατωτέρω:
-
σε περίπτωση εταιρειών ή κοινών επιχειρήσεων που ελέγχονται εξ ολοκλήρου ή εν μέρει από αλλοδαπούς, οι εξαγωγείς είναι ελεύθεροι να επαναπατρίζουν κεφάλαια και κέρδη·
-
οι τιμές εξαγωγής και οι ποσότητες των εξαγόμενων προϊόντων καθώς και οι όροι και προϋποθέσεις πώλησης καθορίζονται ελεύθερα·
-
η πλειονότητα των μετοχών ανήκει σε ιδιώτες. Οι κρατικοί υπάλληλοι που έχουν καθήκοντα στο διοικητικό συμβούλιο ή κατέχουν βασικές διευθυντικές θέσεις πρέπει να αποτελούν μειονότητα, ή διαφορετικά πρέπει να αποδειχθεί ότι η εταιρεία είναι παρ’ όλα αυτά επαρκώς ανεξάρτητη από κρατική παρέμβαση·
-
οι μετατροπές των νομισμάτων πραγματοποιούνται με τις τιμές μετατροπής της αγοράς· και
-
η κρατική παρέμβαση δεν είναι τέτοια που να επιτρέπει την καταστρατήγηση των μέτρων αν χορηγηθούν στους επιμέρους εξαγωγείς διαφορετικοί δασμολογικοί συντελεστές.
(33)
Και οι δύο παραγωγοί-εξαγωγείς που συμπεριελήφθησαν στο δείγμα ζήτησαν ΑΜ. Οι ισχυρισμοί αυτοί εξετάστηκαν. Η έρευνα κατέδειξε ότι οι εταιρείες που συμπεριελήφθησαν στο δείγμα πληρούσαν όλες τις προϋποθέσεις του άρθρου 9 παράγραφος 5 του βασικού κανονισμού.
(34)
Ως εκ τούτου, χορηγήθηκε ΑΜ και στους δύο παραγωγούς-εξαγωγείς που συμπεριελήφθησαν στο δείγμα.
2. Ανάλογη χώρα
(35)
Σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία για τους παραγωγούς-εξαγωγείς στους οποίους δεν χορηγήθηκε ΚΟΑ θα καθοριστεί με βάση τις εγχώριες τιμές ή την κατασκευασμένη κανονική αξία σε ανάλογη χώρα.
(36)
Στην ανακοίνωση για την έναρξη της διαδικασίας, η Επιτροπή είχε εκφράσει την πρόθεσή της να χρησιμοποιήσει τη Ρωσία ως ανάλογη χώρα για τον καθορισμό της κανονικής αξίας όσον αφορά τη ΛΔΚ και είχε καλέσει τα ενδιαφερόμενα μέρη να διατυπώσουν τις παρατηρήσεις τους σχετικά με την επιλογή της χώρας αυτής.
(37)
Δεν ελήφθησαν παρατηρήσεις όσον αφορά τη Ρωσία ως προτεινόμενη ανάλογη χώρα. Κανένα από τα ενδιαφερόμενα μέρη δεν πρότεινε παραγωγούς του ομοειδούς προϊόντος εναλλακτικής ανάλογης χώρας πέρα από αυτούς που αναφέρθηκαν στην καταγγελία κατά τη διάρκεια της έρευνας.
(38)
Δεν προσφέρθηκε συνεργασία από τη Ρωσία, μολονότι η Επιτροπή ήλθε επανειλημμένα σε επαφή με όλους τους γνωστούς ρώσους παραγωγούς κατά τη διάρκεια της έρευνας και τους έστειλε τα ερωτηματολόγια που αφορούν την ανάλογη χώρα.
(39)
Η Επιτροπή, μέσω δικών της ερευνών, προσπάθησε να εντοπίσει τυχόν πρόσθετους παραγωγούς σε τρίτες χώρες.
(40)
Κατά συνέπεια, εστάλησαν επιστολές και ερωτηματολόγια σε όλους τους γνωστούς παραγωγούς σε άλλες τρίτες χώρες (δηλαδή την Τουρκία, το Ιράν, την Κροατία, την Ινδία, τη Νότια Αφρική και την Ελβετία). Ωστόσο, παρά τις ενέργειες που ακολούθησαν, δεν προσφέρθηκε τελικά συνεργασία.
(41)
Όπως εξηγείται στις αιτιολογικές σκέψεις 38, 39 και 40 ανωτέρω, η έρευνα δεν αποκάλυψε καμία άλλη τρίτη χώρα με οικονομία της αγοράς η οποία θα μπορούσε να χρησιμοποιηθεί ως ανάλογη χώρα στο πλαίσιο αυτής της διαδικασίας. Κατά συνέπεια, εφόσον δεν υπήρξε τέτοια τρίτη χώρα με οικονομία της αγοράς, συνήχθη προσωρινά το συμπέρασμα, σύμφωνα με το άρθρο 2 παράγραφος 7 στοιχείο α) του βασικού κανονισμού, ότι δεν ήταν δυνατόν να καθορισθεί η κανονική αξία για τους παραγωγούς που συμπεριελήφθηκαν στο δείγμα με βάση τις εγχώριες τιμές ή την κατασκευασμένη κανονική αξία σε μια τρίτη χώρα με οικονομία της αγοράς ή την τιμή από μια τέτοια τρίτη χώρα σε άλλες χώρες, συμπεριλαμβανομένης της Ένωσης, και ότι, ως εκ τούτου, ήταν αναγκαίο να καθορισθεί η κανονική αξία με οποιαδήποτε άλλη εύλογη βάση, στην προκειμένη δε περίπτωση με βάση τις πράγματι καταβληθείσες ή καταβλητέες τιμές στην Ένωση για το ομοειδές προϊόν. Αυτό θεωρήθηκε κατάλληλο λόγω της απουσίας συνεργασίας, όπως προαναφέρθηκε, αλλά και λόγω του μεγέθους της αγοράς της ΕΕ, της ύπαρξης εισαγωγών και του έντονου εσωτερικού ανταγωνισμού στην αγορά της ΕΕ για το εν λόγω προϊόν.
3. Κανονική αξία
(42)
Αφού δεν ζητήθηκε ΚΟΑ από τις δύο εταιρείες που συμπεριελήφθηκαν στο δείγμα, η κανονική αξία για όλους τους κινέζους παραγωγούς-εξαγωγείς καθορίστηκε, όπως εξηγείται στην αιτιολογική σκέψη 41 ανωτέρω, με βάση τις πράγματι καταβληθείσες ή καταβλητέες τιμές στην Ένωση για το ομοειδές προϊόν. Μετά την επιλογή των καταβληθεισών ή καταβλητέων τιμών στην Ένωση, υπολογίστηκε η κανονική αξία με βάση στοιχεία που επαληθεύτηκαν στις εγκαταστάσεις των παραγωγών της Ένωσης που συμπεριελήφθηκαν στο δείγμα οι οποίοι απαριθμούνται στην αιτιολογική σκέψη 13 ανωτέρω.
(43)
Σύμφωνα με το άρθρο 2 παράγραφος 2 του βασικού κανονισμού, η Επιτροπή εξέτασε πρώτα κατά πόσον οι πωλήσεις του ομοειδούς προϊόντος σε ανεξάρτητους πελάτες στην ΕΕ ήταν αντιπροσωπευτικές. Διαπιστώθηκε ότι οι πωλήσεις του ομοειδούς προϊόντος από τους παραγωγούς της Ένωσης ήταν αντιπροσωπευτικές σε σύγκριση με τις εξαγωγές του υπό εξέταση προϊόντος στην Ένωση από τους παραγωγούς-εξαγωγείς που συμπεριελήφθησαν στο δείγμα.
(44)
Εν συνεχεία, η Επιτροπή εξέτασε κατά πόσον οι εν λόγω πωλήσεις μπορούσαν να θεωρηθούν ότι πραγματοποιήθηκαν στο πλαίσιο συνήθων εμπορικών πράξεων, σύμφωνα με το άρθρο 2 παράγραφος 4 του βασικού κανονισμού. Αυτό έγινε με τον καθορισμό του ποσοστού των κερδοφόρων πωλήσεων της ΕΕ προς ανεξάρτητους πελάτες. Οι συναλλαγές των πωλήσεων της ΕΕ θεωρήθηκαν κερδοφόρες στις περιπτώσεις στις οποίες η τιμή μονάδας ήταν ίση ή μεγαλύτερη από το κόστος παραγωγής. Επομένως, καθορίστηκε το κόστος παραγωγής στην αγορά της Ένωσης κατά τη διάρκεια της ΠΕ. Η ανάλυση αυτή κατέδειξε ότι οι πωλήσεις της ΕΕ ορισμένων τύπων προϊόντος ήταν επικερδείς, δηλ. οι καθαρές τιμές πώλησης ανά μονάδα προϊόντος ήταν πάνω από το υπολογισθέν κόστος παραγωγής της μονάδας.
(45)
Η κανονική αξία κάθε τύπου του προϊόντος υπολογίστηκε με βάση την πραγματική τιμή πώλησης (εκ του εργοστασίου) για επικερδείς πωλήσεις και σε μια κατασκευασμένη κανονική αξία για μη επικερδείς πωλήσεις.
(46)
Η κανονική αξία κατασκευάστηκε με την προσθήκη των γενικών και διοικητικών εξόδων και του κέρδους στο κόστος παραγωγής του κλάδου παραγωγής της Ένωσης. Σύμφωνα με το άρθρο 2 παράγραφος 6 του βασικού κανονισμού, τα ποσά για τα γενικά και διοικητικά έξοδα και το κέρδος ύψους 4,43 % καθορίστηκαν με βάση τα πραγματικά στοιχεία που αφορούν την παραγωγή και τις πωλήσεις κατά τις συνήθεις εμπορικές πράξεις για το ομοειδές προϊόν των παραγωγών της ΕΕ.
4. Τιμές εξαγωγής
(47)
Εφόσον οι παραγωγοί-εξαγωγείς που συμπεριελήφθησαν στο δείγμα έλαβαν ΑΜ και πραγματοποίησαν εξαγωγές απευθείας σε ανεξάρτητους πελάτες στην Ένωση, οι τιμές εξαγωγής καθορίστηκαν με βάση τις πράγματι καταβληθείσες ή καταβλητέες τιμές για το υπό εξέταση προϊόν, σύμφωνα με το άρθρο 2 παράγραφος 8 του βασικού κανονισμού.
5. Σύγκριση
(48)
Η σύγκριση μεταξύ της κανονικής αξίας και της τιμής εξαγωγής πραγματοποιήθηκε σε επίπεδο τιμών εκ του εργοστασίου. Για να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, πραγματοποιήθηκαν οι δέουσες προσαρμογές ώστε να ληφθούν υπόψη οι διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Έγιναν οι κατάλληλες προσαρμογές για τους έμμεσους φόρους, τα έξοδα μεταφοράς, τα έξοδα ασφάλισης, τις δαπάνες συσκευασίας, χειρισμού και τα έξοδα πίστωσης σε όλες τις περιπτώσεις όπου θεωρήθηκαν εύλογες, ακριβείς και τεκμηριωμένες με επαληθευμένα στοιχεία.
(49)
Για έναν από τους παραγωγούς-εξαγωγείς διαπιστώθηκε ότι η εταιρεία δεν είχε ταξινομήσει το υπό εξέταση προϊόν σωστά κατά τη χρησιμοποίηση του συστήματος, όπως απαιτούνταν από το ερωτηματολόγιο. Μία από τις προδιαγραφές του υπό εξέταση προϊόντος σχετιζόταν με τη θερμική ισχύ των θερμαντικών σωμάτων. Ωστόσο, η εταιρεία δεν διέθετε στοιχεία για να υποστηριχθεί η θερμική ισχύς που αναφερόταν για τα εξαγόμενα μοντέλα της. Η θερμική ισχύς που αναφερόταν δεν ήταν σωστή και δεν αντιστοιχούσε σε άλλες προδιαγραφές, όπως το βάρος και οι διαστάσεις. Ως εκ τούτου, ήταν αναγκαίο να χρησιμοποιηθούν μόνο οι υπόλοιπες προδιαγραφές για σκοπούς σύγκρισης.
(50)
Από τη χρήση του συστήματος PCN για την ταξινόμηση των τύπων του προϊόντος προέκυψε ότι υπήρχε υψηλός βαθμός ευθυγράμμισης για έναν από τους παραγωγούς-εξαγωγείς που συμπεριελήφθησαν στο δείγμα. Ωστόσο, για τους υπόλοιπους παραγωγούς-εξαγωγείς του δείγματος χρησιμοποιήθηκε μια παρόμοια τεχνική, επειδή δεν εντοπίστηκαν στοιχεία άμεσης ευθυγράμμισης. Όπου χρησιμοποιήθηκε η παρόμοια τεχνική, οι λεπτομέρειες γνωστοποιήθηκαν στο ενδιαφερόμενο μέρος.
6. Περιθώρια ντάμπινγκ
(51)
Σύμφωνα με το άρθρο 2 παράγραφοι 11 και 12 του βασικού κανονισμού, το περιθώριο ντάμπινγκ για τους παραγωγούς-εξαγωγείς που συμπεριελήφθησαν στο δείγμα προσδιορίστηκε με βάση τη σύγκριση της σταθμισμένης μέσης κανονικής αξίας με τη σταθμισμένη μέση τιμή εξαγωγής, εκφρασμένο ως ποσοστό επί τοις εκατό της τιμής CIF στα σύνορα της Ένωσης, πριν από την καταβολή του δασμού.
(52)
Υπολογίστηκε ένας σταθμισμένος μέσος όρος των εν λόγω δύο περιθωρίων ντάμπινγκ για τις συνεργασθείσες εταιρείες που δεν συμπεριελήφθησαν στο δείγμα.
(53)
Δεδομένου ότι ο βαθμός συνεργασίας από τη ΛΔΚ ήταν χαμηλός (μικρότερος από 50 %), θεωρείται σκόπιμο ότι το περιθώριο ντάμπινγκ σε επίπεδο χώρας που εφαρμόζεται σε όλους τους υπόλοιπους εξαγωγείς στη ΛΔΚ θα πρέπει να βασιστεί στις συναλλαγές με το υψηλότερο επίπεδο ντάμπινγκ σε συγκεκριμένο πελάτη των συνεργασθέντων εξαγωγέων.
(54)
Ως εκ τούτου, τα προσωρινά περιθώρια ντάμπινγκ, εκφρασμένα ως ποσοστό της τιμής CIF στα σύνορα της Ένωσης, πριν από την καταβολή του δασμού, καθορίζονται ως εξής:
Πίνακας 1
Επωνυμία εταιρείας
Κατάσταση
Περιθώριο ντάμπινγκ
Zhejiang Flyhigh
IT
23,0 %
Metal Group Co. Ltd.
IT
70,8 %
Άλλες συνεργασθείσες εταιρίες
32,5 %
Εθνικό περιθώριο ντάμπινγκ
76,6 %
Ε. ΖΗΜΙΑ
1. Συνολική παραγωγή της Ένωσης
(55)
Όλες οι διαθέσιμες πληροφορίες σχετικά με τους παραγωγούς της Ένωσης, συμπεριλαμβανομένων των πληροφοριών που παρέχονται στην καταγγελία, τα στοιχεία που συλλέχθηκαν από τους παραγωγούς της Ένωσης πριν και μετά την έναρξη της έρευνας καθώς και οι επαληθευθείσες απαντήσεις στο ερωτηματολόγιο από τους παραγωγούς Ένωσης οι οποίοι συμπεριελήφθησαν στο δείγμα, χρησιμοποιήθηκαν για τον προσδιορισμό της συνολικής παραγωγής της Ένωσης κατά την υπό εξέταση περίοδο.
(56)
Θερμαντικά σώματα αλουμινίου κατασκευάστηκαν από οκτώ παραγωγούς της Ένωσης κατά τη διάρκεια της ΠΕ. Όλες οι διαθέσιμες πληροφορίες σχετικά με τους παραγωγούς της Ένωσης, συμπεριλαμβανομένων των πληροφοριών που παρέχονται στην καταγγελία, και τα στοιχεία που συλλέχθηκαν από τους παραγωγούς της Ένωσης πριν και μετά την έναρξη της έρευνας χρησιμοποιήθηκαν για τον προσδιορισμό της συνολικής παραγωγής της Ένωσης κατά τη διάρκεια της ΠΕ.
(57)
Σ’ αυτή τη βάση, η συνολική παραγωγή της Ένωσης, σε αριθμό στοιχείων, εκτιμήθηκε σε περίπου 64 εκατ. ευρώ κατά τη διάρκεια της ΠΕ. Δεδομένου ότι οι παραγωγοί της Ένωσης που υποστήριξαν την καταγγελία αντιπροσώπευαν το σύνολο της παραγωγής της Ένωσης, αποτελούν τον κλάδο παραγωγής της Ένωσης κατά την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού, οπότε και θα καλούνται εφεξής «κλάδος παραγωγής της Ένωσης».
2. Κατανάλωση της Ένωσης
(58)
Οι στατιστικές εισαγωγών της Eurostat δεν μπορούσαν να χρησιμοποιηθούν στην παρούσα έρευνα, αφού οι κωδικοί ΣΟ που καλύπτουν τα θερμαντικά σώματα αλουμινίου περιλαμβάνουν και άλλα προϊόντα αλουμινίου, όπως τα ηλεκτρικά θερμαντικά σώματα.
(59)
Έτσι, η κατανάλωση της Ένωσης προσδιορίστηκε με βάση τα στοιχεία που περιλαμβάνονται στην καταγγελία όσον αφορά ιδίως τον όγκο των πωλήσεων του κλάδου παραγωγής της Ένωσης και των εισαγωγών που πραγματοποιήθηκαν από τους παραγωγούς-εξαγωγείς στη ΛΔΚ. Τα στοιχεία αυτά διασταυρώθηκαν με τις απαντήσεις στα ερωτηματολόγια της δειγματοληψίας και με τα στοιχεία που συγκεντρώθηκαν και επαληθεύτηκαν στις εγκαταστάσεις των παραγωγών της Ένωσης που συμπεριελήφθησαν στο δείγμα και των παραγωγών-εξαγωγέων της ΛΔΚ.
(60)
Με βάση τα ανωτέρω, διαπιστώθηκε ότι η κατανάλωση της Ένωσης εξελίχθηκε ως εξής:
Πίνακας 2
2008
2009
2010
IP
Κατανάλωσης της Ένωσης (στοιχεία)
46 000 000
40 500 000
39 000 000
44 246 066
Δείκτης (2009 = 100)
114
100
96
109
Πηγή: Στοιχεία της καταγγελίας και απαντήσεις στο ερωτηματολόγιο
(61)
Η συνολική κατανάλωση στην αγορά της ΕΕ μειώθηκε κατά 3,8 % κατά τη διάρκεια της υπό εξέταση περιόδου. Μεταξύ 2008 και 2009 σημειώθηκε μείωση κατά περίπου 12 %, στο πλαίσιο των παγκόσμιων επιπτώσεων της οικονομικής κρίσης, μετά την οποία η κατανάλωση μειώθηκε κατά 3,7 %. Ωστόσο, ανέκαμψε από το 2010 έως την ΠΕ, οπότε αυξήθηκε κατά 13,5 %, αλλά δεν έφθασε στο αρχικό επίπεδο του 2008. Ο ανωτέρω πίνακας δείχνει επίσης ότι η κατανάλωση αυξήθηκε κατά 9 % κατά την περίοδο από το 2009 έως την ΠΕ.
3. Εισαγωγές από την υπό εξέταση χώρα
(62)
Οι εισαγωγές στην Ένωση από τη ΛΔΚ εξελίχθηκαν ως εξής κατά τη διάρκεια της υπό εξέταση περιόδου:
Πίνακας 3
2008
2009
2010
IP
Όγκος εισαγωγών από τη ΛΔΚ (στοιχεία)
6 000 000
7 000 000
8 000 000
10 616 576
Δείκτης (2009 = 100)
86
100
114
152
Μερίδιο αγοράς
13,0 %
17,3 %
20,5 %
24,0 %
Δείκτης (2009 = 100)
75
100
119
139
Πηγή: Στοιχεία της καταγγελίας και απαντήσεις στο ερωτηματολόγιο
(63)
Παρά την εξέλιξη της κατανάλωσης, ο όγκος των εισαγωγών από τη ΛΔΚ αυξήθηκε σημαντικά κατά 77 % κατά τη διάρκεια της υπό εξέταση περιόδου. Η αύξηση ήταν συνεχής και σημείωσε τη μεγαλύτερη τιμή της μεταξύ του 2010 και της ΠΕ (+ 33 %). Ομοίως, το μερίδιο αγοράς που κατέχουν οι κινέζοι παραγωγοί-εξαγωγείς σημείωσε σταθερή ανοδική τάση κατά τη διάρκεια της υπό εξέταση περιόδου, από 13 % το 2008 σε 24 % κατά τη διάρκεια της ΠΕ. Αυτή η τάση θα πρέπει να εξεταστεί στο πλαίσιο της συνολικής μείωσης της κατανάλωσης κατά 3,8 % κατά τη διάρκεια της ίδιας περιόδου.
3.1. Τιμές των εισαγωγών και πωλήσεις σε τιμές χαμηλότερες από τις τιμές της Ένωσης
Πίνακας 4
Εισαγωγές από τη ΛΔΚ
2008
2009
2010
IP
Μέση τιμή σε ευρώ/στοιχεία
4,06
3,25
4,07
4,02
Δείκτης (2009 = 100)
125
100
125
123
Πηγή: Στοιχεία της καταγγελίας και απαντήσεις στο ερωτηματολόγιο
(64)
Ο ανωτέρω πίνακας δείχνει ότι η μέση τιμή εισαγωγής από τη ΛΔΚ παρουσίασε ελαφρά μείωση κατά τη διάρκεια της υπό εξέταση περιόδου. Σε πρώτη φάση, μεταξύ 2008 και 2009, μειώθηκε σημαντικά κατά 20 %, και εν συνεχεία αυξήθηκε κατά 25 % μεταξύ 2009 και 2010. Κατόπιν, μειώθηκε εκ νέου κατά το τέλος της υπό εξέταση περιόδου.
(65)
Από την έρευνα προέκυψε επίσης ότι οι τιμές εισαγωγής από τη ΛΔΚ παρέμειναν σταθερά χαμηλότερες από τις τιμές πώλησης του κλάδου παραγωγής της Ένωσης κατά τη διάρκεια της υπό εξέταση περιόδου. Το 2009 η μείωση των τιμών συνέπεσε με την απότομη αύξηση του κινεζικού μεριδίου αγοράς από 13 % σε 17,3 % της αγοράς της Ένωσης, και οι συνεχείς πωλήσεις σε τιμές χαμηλότερες από τις τιμές της Ένωσης αποτελούν εξήγηση για τη σταθερή αύξηση του μεριδίου αγοράς που κατείχαν οι κινέζοι παραγωγοί-εξαγωγείς ιδίως μεταξύ του 2009 και της ΠΕ.
(66)
Για να προσδιοριστούν οι πωλήσεις σε τιμές πωλήσεις σε τιμές χαμηλότερες από τις τιμές της Ένωσης κατά τη διάρκεια της ΠΕ, πραγματοποιήθηκε σύγκριση μεταξύ των σταθμισμένων μέσων τιμών πώλησης κάθε τύπου προϊόντος από τους παραγωγούς της Ένωσης που συμπεριελήφθησαν στο δείγμα προς μη συνδεδεμένους πελάτες στην αγορά της Ένωσης, προσαρμοσμένων στις τιμές «εκ του εργοστασίου», και των αντίστοιχων σταθμισμένων μέσων τιμών εισαγωγής από τους συνεργασθέντες κινέζους παραγωγούς στον πρώτο ανεξάρτητο πελάτη στην αγορά της Ένωσης, που καθορίστηκαν σε επίπεδο CIF κατάλληλα προσαρμοσμένο για να ληφθούν υπόψη οι υφιστάμενοι δασμοί και τα έξοδα μετά την εισαγωγή.
(67)
Η σύγκριση των τιμών πραγματοποιήθηκε για κάθε τύπο προϊόντος για συναλλαγές στο ίδιο επίπεδο εμπορίου, έπειτα από αναπροσαρμογή, όπου χρειάστηκε, και αφού αφαιρέθηκαν οι μειώσεις και οι εκπτώσεις. Το αποτέλεσμα της σύγκρισης, εκφραζόμενο ως ποσοστό του κύκλου εργασιών των παραγωγών της Ένωσης που συμπεριελήφθησαν στο δείγμα κατά τη διάρκεια της ΠΕ, έδειξε ένα σταθμισμένο μέσο περιθώριο πώλησης σε τιμές χαμηλότερες από τις τιμές της Ένωσης της τάξης του 6,1 % από τους κινέζους παραγωγούς-εξαγωγείς.
4. Οικονομική κατάσταση του κλάδου παραγωγής της Ένωσης
4.1. Προκαταρκτικές παρατηρήσεις
(68)
Όπως αναφέρεται στις αιτιολογικές σκέψεις 24 και 25 ανωτέρω, χρησιμοποιήθηκε η δειγματοληπτική μέθοδος για την εξέταση της πιθανής ζημίας που υπέστη ο κλάδος παραγωγής της Ένωσης. Θα πρέπει να σημειωθεί ότι ένας από τους παραγωγούς της Ένωσης που συμπεριελήφθησαν στο δείγμα άρχισε να παράγει θερμαντικά σώματα αλουμινίου μόλις το 2009. Για να επιτευχθεί μια συνεπής ανάλυση της τάσης για την υπό εξέταση περίοδο, θεωρήθηκε σκόπιμο να οριστεί το 2009 ως έτος αναφοράς για την ανάλυση της ζημίας, δηλαδή δείκτης 100. Για λόγους πληρότητας, ορίστηκε επίσης ένας δείκτης για το 2008, με βάση τα διαθέσιμα στοιχεία.
(69)
Τα στοιχεία που παρασχέθηκαν και επαληθεύτηκαν από τις τέσσερις παραγωγούς της ΕΕ που συμπεριελήφθησαν στο δείγμα χρησιμοποιήθηκαν για τον καθορισμό των μικροοικονομικών δεικτών, όπως η τιμή ανά μονάδα, το κόστος μονάδας, η αποδοτικότητα, οι ταμειακές ροές, οι επενδύσεις, η απόδοση των επενδύσεων, η ικανότητα άντλησης κεφαλαίων και τα αποθέματα. Ο δείκτης για το 2008 καθορίστηκε με βάση τα διαθέσιμα στοιχεία για τους τρεις παραγωγούς που υπήρχαν το 2008 σε σύγκριση με τα διαθέσιμα στοιχεία για τους ίδιους τρεις παραγωγούς το 2009 (δείκτης 100).
(70)
Τα στοιχεία που παρασχέθηκαν για τους οκτώ παραγωγούς θερμαντικών σωμάτων αλουμινίου της ΕΕ χρησιμοποιήθηκαν για τον καθορισμό των μακροοικονομικών δεικτών, όπως η παραγωγή του κλάδου παραγωγής της Ένωσης, η παραγωγική ικανότητα, η χρησιμοποίηση της παραγωγικής ικανότητας, ο όγκος των πωλήσεων, το μερίδιο αγοράς και η απασχόληση. Ο δείκτης για το 2008 καθορίστηκε με βάση τα διαθέσιμα στοιχεία για τους επτά παραγωγούς που υπήρχαν το 2008 σε σύγκριση με τα διαθέσιμα στοιχεία για τους ίδιους επτά παραγωγούς το 2009 (δείκτης 100).
(71)
Στο πλαίσιο του άρθρου 3 παράγραφος 5 του βασικού κανονισμού, η εξέταση της οικονομικής κατάστασης του κλάδου παραγωγής της Ένωσης κατά την υπό εξέταση περίοδο περιλαμβάνει αξιολόγηση όλων των σχετικών οικονομικών παραγόντων που αναφέρεται στο εν λόγω άρθρο.
4.2. Παραγωγή, παραγωγική ικανότητα και ποσοστό χρησιμοποίησής της
Πίνακας 5
2008
2009
2010
IP
Όγκο της παραγωγής (στοιχεία)
55 533 555
60 057 377
64 100 484
Δείκτης (2009 = 100)
116
100
108
115
Παραγωγική ικανότητα (στοιχεία)
93 426 855
95 762 788
107 218 125
100
103
115
Χρησιμοποίηση της παραγωγικής ικανότητας
70 %
59 %
63 %
60 %
Δείκτης (2009 = 100)
119
100
106
101
Πηγή: Στοιχεία της καταγγελίας και απαντήσεις στο ερωτηματολόγιο
(72)
Όλες οι διαθέσιμες πληροφορίες σχετικά με τους παραγωγούς της Ένωσης, συμπεριλαμβανομένων των πληροφοριών που παρέχονται στην καταγγελία, τα στοιχεία που συλλέχθηκαν από τους παραγωγούς της Ένωσης πριν και μετά την έναρξη της έρευνας καθώς και οι επαληθευθείσες απαντήσεις στο ερωτηματολόγιο των παραγωγών της Ένωσης που συμπεριελήφθησαν στο δείγμα χρησιμοποιήθηκαν για τον προσδιορισμό της συνολικής παραγωγής της Ένωσης κατά την υπό εξέταση περίοδο.
(73)
Από τον ανωτέρω πίνακα συνάγεται ότι η παραγωγή μειώθηκε κατά την υπό εξέταση περίοδο. Ακολουθώντας τη μείωση της ζήτησης, η παραγωγή μειώθηκε κατακόρυφα το 2009, ενώ, στη συνέχεια, ανέκαμψε κατά το 2010 και κατά τη διάρκεια της ΠΕ. Η παραγωγή παρέμεινε σχετικά σταθερή μεταξύ του 2009 και της ΠΕ, παρά την αύξηση της κατανάλωσης κατά 9 %. Το επίπεδο παραγωγής εξαρτάται επίσης από την εξαγωγική δραστηριότητα του κλάδου παραγωγής της Ένωσης, η οποία παρέμεινε σε σημαντικά επίπεδα κατά τη διάρκεια της υπό εξέταση περιόδου.
(74)
Παρά την περιορισμένη μείωση της κατανάλωσης, η χρησιμοποίηση της παραγωγικής ικανότητας μειώθηκε από 70 % το 2008 σε 60 % κατά την ΠΕ. Παρέμεινε σχετικά σταθερή κατά την περίοδο μεταξύ του 2009 και της ΠΕ.
4.3. Όγκος πωλήσεων και μερίδιο αγοράς
Πίνακας 6
2008
2009
2010
IP
Όγκος πωλήσεων (στοιχεία)
40 000 000
33 500 000
31 000 000
33 629 490
Δείκτης (2009 = 100)
119
100
93
100
Μερίδιο αγοράς
87 %
82,7 %
79,5 %
76 %
Δείκτης (2009 = 100)
105
100
96
92
Πηγή: Στοιχεία της καταγγελίας και απαντήσεις στο ερωτηματολόγιο
(75)
Ο όγκος των πωλήσεων του κλάδου παραγωγής της Ένωσης μειώθηκε κατά 16 % κατά τη διάρκεια της υπό εξέταση περιόδου και το μερίδιο αγοράς του μειώθηκε συνεχώς από 87 % το 2008 σε 76 % κατά την ΠΕ. Το 2009 ο όγκος των πωλήσεων του κλάδου παραγωγής της Ένωσης μειώθηκε κατά 16 %, με αποτέλεσμα να απολέσει περισσότερο από τέσσερις εκατοστιαίες μονάδες μεριδίου αγοράς. Το 2010 ο όγκος των πωλήσεων μειώθηκε περαιτέρω κατά 7 % και το μερίδιο αγοράς του μειώθηκε από 82,7 % σε 79,5 %. Κατά την ΠΕ, σ’ ένα πλαίσιο αυξανόμενης κατανάλωσης (+ 13,5 %), το μερίδιο αγοράς του κλάδου παραγωγής της Ένωσης μειώθηκε περαιτέρω σε 76 %. Επομένως, δεν ήταν σε θέση να επωφεληθεί από την αυξανόμενη κατανάλωση και να επανακτήσει μέρος του μεριδίου αγοράς που είχε προηγουμένως απολέσει.
4.4. Ανάπτυξη
(76)
Κατά τη διάρκεια της υπό εξέταση περιόδου διαπιστώθηκε ότι η κατανάλωση της Ένωσης μειώθηκε ελαφρώς κατά 3,8 %, ενώ ο όγκος των πωλήσεων και το μερίδιο αγοράς του κλάδου παραγωγής της Ένωσης μειώθηκε σημαντικά, κατά 15,9 % και κατά 12,6 % αντίστοιχα, κατά την ίδια περίοδο. Παράλληλα, οι εισαγωγές από τη ΛΔΚ αυξήθηκαν σημαντικά κατά 76,9 % κατά την υπό εξέταση περίοδο. Κατά συνέπεια, το μερίδιο αγοράς του κλάδου παραγωγής της Ένωσης μειώθηκε κατά 11 ποσοστιαίες μονάδες κατά την ίδια περίοδο.
4.5. Απασχόληση
Πίνακας 7
2008
2009
2010
IP
Αριθμός απασχολουμένων
1 598
1 642
1 641
Δείκτης (2009 = 100)
102
100
103
103
Παραγωγικότητα (μονάδα/απασχολούμενο)
Δείκτης (2009 = 100)
114
100
105
112
Πηγή: Στοιχεία της καταγγελίας και απαντήσεις στο ερωτηματολόγιο
(77)
Ο αριθμός των απασχολουμένων αυξήθηκε ελαφρώς κατά την υπό εξέταση περίοδο, αλλά αυτό με τη σειρά του οδήγησε σε μείωση της παραγωγικότητας. Ωστόσο, θα πρέπει να σημειωθεί ότι η ανοδική τάση όσον αφορά την απασχόληση είναι οφείλεται μόνο στο γεγονός ότι μία από τις εταιρείες που συμπεριελήφθησαν στο δείγμα, η μικρότερη του δείγματος, ξεκίνησε την παραγωγή της το 2009. Διαφορετικά, η τάση της απασχόλησης θα ήταν αρνητική.
(78)
Η παραγωγικότητα του εργατικού δυναμικού του κλάδου παραγωγής της Ένωσης, εκφραζόμενη ως όγκος παραγωγής ανά απασχολούμενο ετησίως, μειώθηκε ελαφρώς κατά την του υπό εξέταση περίοδο. Έφθασε το χαμηλότερο επίπεδό της το 2009, μετά το οποίο άρχισε να ανακάμπτει προς την ΠΕ, χωρίς όμως να φθάσει τα αρχικά επίπεδά της. Μεταξύ του 2009 και της ΠΕ η παραγωγικότητα αυξήθηκε κατά 12 %.
4.6. Μέσες μοναδιαίες τιμές στην Ένωση και κόστος παραγωγής
Πίνακας 8
2008
2009
2010
IP
Τιμή μονάδας στην ΕΕ σε μη συνδεδεμένους πελάτες
(ευρώ ανά στοιχείο)
5,31
5,47
5,62
Δείκτης (2009 = 100)
113
100
103
106
Μοναδιαίο κόστος σε ευρώ ανά στοιχείο
4,92
5,34
5,61
Δείκτης (2009 = 100)
113
100
109
114
Πηγή:
Απαντήσεις που έδωσαν στο ερωτηματολόγιο οι παραγωγοί που συμμετείχαν στο δείγμα
(79)
Η τάση των μέσων τιμών πώλησης σημείωσε σημαντική μείωση κατά 6 % κατά τη διάρκεια της υπό εξέταση περιόδου. Κατά την περίοδο από το 2009 έως την ΠΕ, παράλληλα με την αυξανόμενη κατανάλωση και την ανάκαμψη της αγοράς, οι τιμές αυξήθηκαν κατά 6 %, αλλά δεν έφθασαν το επίπεδο του 2008.
(80)
Παράλληλα, το σχετικό κόστος παραγωγής και πώλησης του ομοειδούς προϊόντος μειώθηκε ελαφρώς κατά την υπό εξέταση περίοδο, αλλά σε καμία περίπτωση δεν ήταν σε θέση να επιτρέψει στον κλάδο παραγωγής της ένωσης να παραμείνει κερδοφόρος το 2010 και κατά τη διάρκεια της ΠΕ. Αν, το 2009, η κατά 11 % μείωση του κόστους συνοδεύθηκε από μείωση κατά 11,5 % των τιμών πώλησης, το 2010 και κατά τη διάρκεια της ΠΕ ο κλάδος παραγωγής της Ένωσης υπέστη κατακόρυφη αύξηση του κόστους και κατόρθωσε μόνο να αυξήσει ελαφρώς τις τιμές του ώστε να καλύψει το επιπλέον κόστος. Αυτό είχε ως αποτέλεσμα την περαιτέρω απώλεια της αποδοτικότητας και του μεριδίου αγοράς, αφού οι τιμές του κλάδου παραγωγής της Ένωσης ήταν συνεχώς υψηλότερες από ό,τι οι τιμές των εισαγωγών από την Κίνα.
4.7. Αποδοτικότητα, ταμειακές ροές, επενδύσεις, απόδοση επενδύσεων και ικανότητα άντλησης κεφαλαίων
Πίνακας 9
2008
2009
2010
IP
Αποδοτικότητα των πωλήσεων της ΕΕ (% των καθαρών πωλήσεων)
7,4 %
7,5 %
2,4 %
0,2 %
Δείκτης (2009 = 100)
99
100
32
2
Ταμειακές ροές
27 712 871
14 228 145
843 570
Δείκτης (2009 = 100)
112
100
51
3
Επενδύσεις (ευρώ)
25 404 161
15 476 164
12 072 057
8 945 470
Δείκτης (2009 = 100)
165
100
78
58
Απόδοση επενδύσεων
36 %
49 %
21 %
2 %
Δείκτης (2009 = 100)
73
100
43
4
Πηγή: Απαντήσεις που έδωσαν στο ερωτηματολόγιο οι παραγωγοί της ΕΕ που συμμετείχαν στο δείγμα
(81)
Η αποδοτικότητα του κλάδου παραγωγής της Ένωσης προσδιορίστηκε με την έκφραση του καθαρού κέρδους από τις πωλήσεις του ομοειδούς προϊόντος πριν από την καταβολή των φόρων ως ποσοστού του κύκλου εργασιών των εν λόγω πωλήσεων. Κατά την υπό εξέταση περίοδο, καθώς και κατά την περίοδο από το 2009 έως την ΠΕ, η αποδοτικότητα του κλάδου παραγωγής της Ένωσης μειώθηκε κατακόρυφα και έφθασε οριακά το νεκρό σημείο.
(82)
Η τάση των ταμειακών ροών, οι οποίες εκφράζουν την ικανότητα του κλάδου παραγωγής να αυτοχρηματοδοτεί τις δραστηριότητές του, ακολούθησε σε μεγάλο βαθμό την αρνητική τάση της αποδοτικότητας. Το χαμηλότερο επίπεδο σημειώθηκε κατά την ΠΕ. Ομοίως, η απόδοση των επενδύσεων μειώθηκε από 36 % το 2008 σε 2 % κατά την ΠΕ.
(83)
Η εξέλιξη της αποδοτικότητας, των ταμειακών ροών και της απόδοσης των επενδύσεων κατά την υπό εξέταση περίοδο περιόρισε την ικανότητα του κλάδου παραγωγής της Ένωσης να επενδύσει στις δραστηριότητές του και επηρέασε αρνητικά την ανάπτυξή του. Ο κλάδος παραγωγής της Ένωσης κατόρθωσε να επενδύσει σε μεγάλο βαθμό στην αρχή της υπό εξέταση περιόδου και να εκσυγχρονίσει τα μηχανήματά, έτσι ώστε να παράγει αποτελεσματικότερα, αλλά, στη συνέχεια, οι επενδύσεις σημείωσαν σταθερή μείωση κατά 64,7 % κατά το υπόλοιπο διάστημα της υπό εξέταση περιόδου.
4.8. Αποθέματα
Πίνακας 10
2008
2009
2010
IP
Τελικό απόθεμα του κλάδου παραγωγής της Ένωσης Δείκτης (2009 = 100)
137
100
131
299
Πηγή:
Απαντήσεις που έδωσαν στο ερωτηματολόγιο οι παραγωγοί της ΕΕ που συμμετείχαν στο δείγμα
(84)
Το επίπεδο των αποθεμάτων του κλάδου παραγωγής της Ένωσης που συμπεριλήφθη στο δείγμα αυξήθηκε σημαντικά κατά την υπό εξέταση περίοδο. Το 2009 το επίπεδο του τελικού αποθέματος μειώθηκε κατά 27 %· στη συνέχεια, το 2010 και κατά την ΠΕ αυξήθηκε κατά 30,8 % και 128,4 % αντίστοιχα.
5. Μέγεθος του πραγματικού περιθωρίου ντάμπινγκ
(85)
Τα περιθώρια ντάμπινγκ προσδιορίζονται ανωτέρω στο τμήμα για το ντάμπινγκ. Όλα τα καθορισθέντα περιθώρια βρίσκονται αισθητά πάνω από το ελάχιστο επίπεδο. Επιπλέον, λόγω του όγκου και των τιμών των εισαγωγών με ντάμπινγκ από τη ΛΔΚ, ο αντίκτυπος του πραγματικού περιθωρίου ντάμπινγκ στην αγορά της ΕΕ δεν μπορεί να θεωρηθεί αμελητέος.
6. Συμπέρασμα σχετικά με τη ζημία
(86)
Η έρευνα κατέδειξε ότι οι περισσότεροι δείκτες ζημίας που σχετίζονται με την οικονομική κατάσταση του κλάδου παραγωγής της Ένωσης επιδεινώθηκαν ή δεν εξελίχθηκαν σύμφωνα με την κατανάλωση κατά την υπό εξέταση περίοδο. Η παρατήρηση αυτή ισχύει ιδιαίτερα για την περίοδο από το 2009 έως το τέλος της ΠΕ.
(87)
Κατά την υπό εξέταση περίοδο, στο πλαίσιο μιας φθίνουσας κατανάλωσης, ο όγκος των εισαγωγών από τη ΛΔΚ αυξήθηκε σταθερά και σημαντικά. Ταυτόχρονα, ο όγκος των πωλήσεων του κλάδου παραγωγής της Ένωσης μειώθηκε κατά 16 % και το μερίδιο αγοράς του μειώθηκε από 87 % το 2008 σε 76 % κατά την ΠΕ. Ακόμη και όταν η κατανάλωση ανέκαμψε κατά 9 %, από το 2009 έως την ΠΕ, το μερίδιο αγοράς του κλάδου παραγωγής της Ένωσης εξακολούθησε να μειώνεται. Ο κλάδος παραγωγής της Ένωσης δεν μπόρεσε να ανακτήσει το μερίδιο αγοράς που είχε προηγουμένως απολέσει, δεδομένης της σημαντικής αύξησης των εισαγωγών με τιμές ντάμπινγκ από τη ΛΔΚ στην αγορά της ΕΕ. Οι εισαγωγές με ντάμπινγκ αυξήθηκε σταθερά κατά την υπό εξέταση περίοδο, με τιμές σταθερά χαμηλότερες από τις τιμές του κλάδου παραγωγής της Ένωσης.
(88)
Επιπλέον, οι δείκτες ζημίας που σχετίζονται με την οικονομική απόδοση του κλάδου παραγωγής της Ένωσης, όπως οι ταμειακές ροές και η αποδοτικότητα, επηρεάστηκαν σημαντικά. Αυτό σημαίνει ότι μειώθηκε η ικανότητα άντλησης κεφαλαίου του κλάδου παραγωγής της Ένωσης.
(89)
Βάσει των ανωτέρω, συμπεραίνεται ότι ο κλάδος παραγωγής της Ένωσης υπέστη σημαντική ζημία κατά την έννοια του άρθρου 3 παράγραφος 5 του βασικού κανονισμού.
ΣΤ. ΑΙΤΙΩΔΗΣ ΣΥΝΑΦΕΙΑ
1. Εισαγωγή
(90)
Σύμφωνα με το άρθρο 3 παράγραφοι 6 και 7 του βασικού κανονισμού, εξετάστηκε αν οι εισαγωγές από τη ΛΔΚ που αποτελούν αντικείμενο ντάμπινγκ έχουν προκαλέσει τέτοια ζημία στον κλάδο παραγωγής της Ένωσης ώστε να μπορεί να θεωρηθεί σημαντική ζημία. Επίσης, εξετάστηκαν άλλοι γνωστοί παράγοντες εκτός των εισαγωγών με τιμές ντάμπινγκ που θα μπορούσαν να είχαν προκαλέσει ζημία στον κλάδο παραγωγής της Ένωσης, ώστε να εξασφαλιστεί ότι τυχόν προκληθείσα ζημία από αυτούς τους άλλους παράγοντες δεν αποδόθηκε στις εισαγωγές που αποτελούν αντικείμενο ντάμπινγκ.
2. Επιπτώσεις των εισαγωγών που αποτελούν αντικείμενο ντάμπινγκ
(91)
Η έρευνα κατέδειξε ότι η κατανάλωση της Ένωσης μειώθηκε κατά 3,8 % κατά την υπό εξέταση περίοδο ενώ, παράλληλα, ο όγκος των εισαγωγών που αποτελούν αντικείμενο ντάμπινγκ από τη ΛΔΚ αυξήθηκε σημαντικά κατά περίπου 77 % και το μερίδιο αγοράς τους αυξήθηκε από 13 % το 2008 σε 24 % κατά την ΠΕ. Παράλληλα, ο όγκος των πωλήσεων του κλάδου παραγωγής της Ένωσης μειώθηκε κατά 16 % και το μερίδιο αγοράς του μειώθηκε από 87 % το 2008 σε 76 % κατά την ΠΕ.
(92)
Κατά την περίοδο από το 2009 έως την ΠΕ η κατανάλωση στην Ένωση αυξήθηκε κατά 9 %, ενώ το μερίδιο αγοράς του κλάδου παραγωγής της Ένωσης μειώθηκε και πάλι, σε αντίθεση με μια ετήσια αύξηση των εισαγωγών με ντάμπινγκ από τη ΛΔΚ κατά 52 % κατά την εν λόγω περίοδο.
(93)
Όσον αφορά την πίεση των τιμών, θα πρέπει να τονιστεί ότι το 2009 οι μέσες τιμές των εισαγωγών από τη ΛΔΚ μειώθηκαν κατά 20 %, αναγκάζοντας έτσι τον κλάδο παραγωγής της Ένωσης να μειώσει σημαντικά τις τιμές πώλησης κατά περίπου 11,5 %. Το 2010 και κατά τη διάρκεια της ΠΕ ο κλάδος παραγωγής της Ένωσης προσπάθησε να αυξήσει τις τιμές του λόγω της αύξησης του κόστους. Αυτό είχε ως αποτέλεσμα μια περαιτέρω απώλεια μεριδίου αγοράς, δεδομένου ότι οι τιμές του κλάδου παραγωγής της Ένωσης ήταν συνεχώς υψηλότερες από τις τιμές των εισαγωγών με τιμές ντάμπινγκ από τη ΛΔΚ. Η κατάσταση αυτή οδήγησε ειδικότερα σε σημαντική επιδείνωση της αποδοτικότητας, του όγκου των πωλήσεων και του μεριδίου αγοράς του κλάδου παραγωγής της Ένωσης.
(94)
Οι τιμές των εισαγωγών που αποτελούν αντικείμενο ντάμπινγκ από τη ΛΔΚ μειώθηκαν κατά την υπό εξέταση περίοδο. Ακόμη και αν, κατά την περίοδο από το 2009 έως την ΠΕ, οι τιμές των εισαγωγών από τη ΛΔΚ αυξήθηκαν κατά 23 %, παρέμειναν σημαντικά χαμηλότερες από τις τιμές πώλησης του κλάδου παραγωγής της Ένωσης κατά την υπό εξέταση περίοδο και ιδίως κατά την ΠΕ, διατηρώντας συνεπώς την τιμή του υπό εξέταση προϊόντος στην αγορά της Ένωσης.
(95)
Με βάση τα ανωτέρω, συνάγεται το συμπέρασμα ότι η μαζική αύξηση των εισαγωγών με ντάμπινγκ από τη ΛΔΚ σε τιμές σταθερά χαμηλότερες των τιμών του κλάδου παραγωγής της Ένωσης αποτέλεσαν καθοριστικό παράγοντα της σημαντικής ζημίας που υπέστη ο κλάδος παραγωγής της Ένωσης, η οποία αντανακλάται ιδίως στην κακή οικονομική του κατάσταση, στη σημαντική μείωση του όγκου των πωλήσεων και του μεριδίου αγοράς του και στην επιδείνωση των περισσότερων δεικτών ζημίας.
3. Επιπτώσεις άλλων παραγόντων
3.1. Εισαγωγές από τρίτες χώρες
(96)
Όπως διευκρινίζεται στην αιτιολογική σκέψη 58 ανωτέρω, οι στατιστικές εισαγωγών της Eurostat δεν μπορούσαν να χρησιμοποιηθούν στην παρούσα έρευνα, αφού οι κωδικοί ΣΟ που καλύπτουν τα θερμαντικά σώματα αλουμινίου και τα στοιχεία και τμήματά τους περιλαμβάνουν όλα τα είδη προϊόντων αλουμινίου. Ελλείψει άλλων αξιόπιστων πληροφοριών, διαπιστώθηκε με βάση την καταγγελία ότι, εκτός από τη ΛΔΚ, δεν υπάρχει άλλη χώρα που δεν είναι μέλος της ΕΕ η οποία παρήγε και εξήγε θερμαντικά σώματα αλουμινίου κατά την υπό εξέταση περίοδο.
3.2. Οικονομική κρίση
(97)
Η οικονομική κρίση εξηγεί εν μέρει τη μείωση της κατανάλωσης στην Ένωση, ιδίως κατά τα έτη 2009 και 2010. Ωστόσο, αξίζει να σημειωθεί ότι σε μια κατάσταση μειωνόμενης κατανάλωσης κατά την υπό εξέταση περίοδο και σε μια κατάσταση αυξανόμενης κατανάλωσης κατά την περίοδο μεταξύ του 2009 και της ΠΕ, ο όγκος των εισαγωγών που αποτελούν αντικείμενο ντάμπινγκ από τη ΛΔΚ σε τιμές που ήταν χαμηλότερες από τις τιμές του κλάδου παραγωγής της Ένωσης εξακολούθησε να αυξάνεται στην αγορά της Ένωσης.
(98)
Οι επιδόσεις των εισαγωγών με ντάμπινγκ σε χαμηλές τιμές έρχεται σε αντίθεση με αντίθεση με αυτές του κλάδου παραγωγής της Ένωσης. Πράγματι, η έρευνα κατέδειξε ότι από το 2009 και έως την ΠΕ, ακόμη και αν η κατανάλωση στην Ένωση αυξήθηκε σύμφωνα με τη γενική οικονομική ανάκαμψη, το μερίδιο αγοράς του κλάδου παραγωγής της Ένωσης εξακολούθησε να μειώνεται. Ακόμη και αν ο όγκος της παραγωγής είχε αυξητική τάση, υπήρχε πλεόνασμα που έπρεπε να ενταχθεί στα αποθέματα.
(99)
Υπό κανονικές οικονομικές συνθήκες και εν τη απουσία ισχυρής πίεσης επί των τιμών και αύξησης των εισαγωγών με τιμές ντάμπινγκ, ο κλάδος παραγωγής της Ένωσης μπορεί να είχε κάποια δυσκολία να αντεπεξέλθει στη μείωση της κατανάλωσης και την αύξηση του σταθερού κόστους παραγωγής ανά μονάδα λόγω της μείωσης της χρησιμοποίησης της παραγωγικής ικανότητας που υπέστη. Ωστόσο, η έρευνα δείχνει σαφώς ότι οι εισαγωγές που αποτελούν αντικείμενο ντάμπινγκ από τη ΛΔΚ έχουν εντείνει τις επιπτώσεις της οικονομικής ύφεσης. Ακόμη και κατά τη διάρκεια της γενικής οικονομικής ανάκαμψης, ο κλάδος παραγωγής της Ένωσης δεν μπόρεσε να ανακάμψει και να ανακτήσει τον όγκο των πωλήσεων και το μερίδιο αγοράς που είχε απολέσει κατά τη διάρκεια της υπό εξέταση περιόδου.
(100)
Συνεπώς, μολονότι η οικονομική κρίση μπορεί να έχει συμβάλει στην ανεπαρκή επίδοση του κλάδου παραγωγής της Ένωσης, αυτό δεν θα μπορούσε να θεωρηθεί ότι είχε τέτοιο αντίκτυπο ώστε να διασπάσει την αιτιώδη συνάφεια μεταξύ των εισαγωγών που αποτελούν αντικείμενο ντάμπινγκ και της ζημιογόνου κατάστασης του κλάδου παραγωγής της Ένωσης, ιδίως κατά τη διάρκεια της ΠΕ.
3.3. Εξέλιξη του κόστους παραγωγής του κλάδου παραγωγής της Ένωσης
(101)
Η έρευνα κατέδειξε ότι το κόστος παραγωγής θερμαντικών σωμάτων αλουμινίου συνδέεται άμεσα με την εξέλιξη της τιμής του αλουμινίου, της κύριας πρώτης ύλης που χρησιμοποιείται για την παραγωγή του εν λόγω προϊόντος. Ακόμη και αν, όπως φαίνεται στον πίνακα 8 ανωτέρω, το κόστος παραγωγής του κλάδου παραγωγής της Ένωσης μειώθηκε σημαντικά το 2009, οι τιμές πώλησης μειώθηκαν με τον ίδιο ρυθμό. Το 2010 και κατά τη διάρκεια της ΠΕ το κόστος αυξήθηκε περισσότερο από τις τιμές πώλησης και, κατά συνέπεια, δεν ήταν δυνατή η ανάκτηση, ιδίως της αποδοτικότητας του κλάδου παραγωγής της Ένωσης. Η κατάσταση αυτή συνέβη όταν οι τιμές εισαγωγής των προϊόντων που εισάγονται από τη ΛΔΚ ήταν σημαντικά χαμηλότερες από τις τιμές του κλάδου παραγωγής της Ένωσης.
(102)
Σε μια οικονομία της αγοράς, θα μπορούσε να αναμένεται ότι οι τιμές της αγοράς θα αναπροσαρμόζονται τακτικά ώστε να αντανακλούν την εξέλιξη των διαφόρων συστατικών στοιχείων του κόστους παραγωγής. Ωστόσο, αυτό δεν συνέβη. Η έρευνα επιβεβαίωσε ότι οι εισαγωγές που αποτέλεσαν αντικείμενο ντάμπινγκ από τη ΛΔΚ με τιμές χαμηλότερες από τις τιμές του κλάδου παραγωγής της Ένωσης εξακολούθησαν να πιέζουν προς τα κάτω τις τιμές της αγοράς της Ένωσης, πράγμα που δεν επέτρεψε στον κλάδο παραγωγής της Ένωσης να διατηρήσει το μερίδιο αγοράς του και να αναπροσαρμόσει τις τιμές του, ώστε να καλύψει το κόστος του και να επιτύχει ένα εύλογο επίπεδο κέρδους, ιδίως κατά τη διάρκεια της ΠΕ.
(103)
Κατά συνέπεια, η αύξηση των τιμών των πρώτων υλών δεν ήταν τέτοια ώστε να διασπάσει την αιτιώδη συνάφεια μεταξύ των εισαγωγών που αποτελούν αντικείμενο ντάμπινγκ και της σημαντικής ζημίας που υπέστη ο κλάδος παραγωγής της Ένωσης, ιδίως κατά τη διάρκεια της ΠΕ.
3.4. Εξαγωγική επίδοση του κλάδου παραγωγής της Ένωσης που περιελήφθη στο δείγμα
Πίνακας 11
2008
2009
2010
IP
Εξαγωγικές πωλήσεις σε στοιχεία
18 280 847
20 245 515
17 242 607
Δείκτης (2009 = 100)
126
100
111
94
Πηγή: Απαντήσεις που έδωσαν στο ερωτηματολόγιο οι παραγωγοί της ΕΕ που συμμετείχαν στο δείγμα
(104)
Η εξαγωγική δραστηριότητα του κλάδου παραγωγής της Ένωσης αποτελούσε σημαντικό μερίδιο των επιχειρηματικών της δραστηριοτήτων κατά τη διάρκεια της υπό εξέταση περιόδου. Οι βασικές αγορές εξαγωγών του κλάδου παραγωγής της Ένωσης ήταν κυρίως η Ρωσία και τις άλλες χώρες της Ανατολικής Ευρώπης, όπου τα προϊόντα που πωλήθηκαν ήταν σχετικά χαμηλότερης ποιότητας και, κατά συνέπεια, φθηνότερα σε σύγκριση με τα θερμαντικά σώματα αλουμινίου που πωλήθηκαν στην αγορά της Ένωσης.
(105)
Ο ανωτέρω πίνακας δείχνει ότι ο κύκλος εργασιών των εξαγωγών του κλάδου παραγωγής της Ένωσης μειώθηκε κατά την υπό εξέταση περίοδο. Αυτό μπορεί να εξηγηθεί εν μέρει από το γεγονός ότι, όπως προκύπτει από τα διαθέσιμα στοιχεία, αυξανόμενοι όγκοι εξαγωγών θερμαντικών σωμάτων αλουμινίου από τη ΛΔΚ αλουμινίου ήταν επίσης παρόντες στις εν λόγω εξαγωγικές αγορές.
(106)
Ωστόσο, είναι σαφές ότι η εξαγωγική δραστηριότητα επέτρεψε στον κλάδο παραγωγής της Ένωσης να επιτύχει οικονομίες κλίμακας και, με τον τρόπο αυτό, να μειώσει το συνολικό του κόστος παραγωγής. Ως εκ τούτου, είναι λογικό να θεωρείται ότι η εξαγωγική δραστηριότητα του κλάδου παραγωγής της Ένωσης δεν μπορούσε να είναι μια πιθανή αιτία της σημαντικής ζημίας που υπέστη, ιδίως κατά τη διάρκεια της ΠΕ. Ο τυχόν αρνητικός αντίκτυπος της μείωσης των εξαγωγικών πωλήσεων για τον κλάδο παραγωγής της Ένωσης δεν μπορεί να είναι τέτοιος που θα μπορούσε να διασπάσει την αιτιώδη συνάφεια μεταξύ της ζημίας και των εισαγωγών που αποτελούν αντικείμενο ντάμπινγκ σε χαμηλές τιμές από την Κίνα.
4. Συμπέρασμα σχετικά με την αιτιώδη συνάφεια
(107)
Η ανωτέρω ανάλυση κατέδειξε ότι υπήρξε σημαντική αύξηση του όγκου και του μεριδίου αγοράς των εισαγωγών που αποτελούν αντικείμενο ντάμπινγκ καταγωγής ΛΔΚ κατά τη διάρκεια της υπό εξέταση περιόδου καθώς και από το 2009 έως την ΠΕ. Διαπιστώθηκε ότι αυτές οι εισαγωγές ήταν σταθερά με τιμές χαμηλότερες από τις τιμές που χρέωνε ο κλάδος παραγωγής της Ένωσης στην αγορά της Ένωσης, ιδίως κατά τη διάρκεια της ΠΕ.
(108)
Αυτή η αύξηση σε όγκο και μερίδιο αγοράς των εισαγωγών σε χαμηλές τιμές που αποτέλεσαν αντικείμενο ντάμπινγκ από τη ΛΔΚ ήταν συνεχής και συνέπεσε με την αρνητική εξέλιξη της οικονομικής κατάστασης του κλάδου παραγωγής της Ένωσης. Η κατάσταση αυτή επιδεινώθηκε κατά την ΠΕ, όταν ο κλάδος παραγωγής της Ένωσης δεν μπόρεσε να ανακτήσει το μερίδιο αγοράς που είχε απολέσει και την αποδοτικότητα, και οι υπόλοιποι οικονομικοί δείκτες άλλους όπως οι ταμειακές ροές και η απόδοση των επενδύσεων έφθασαν τα χαμηλότερα επίπεδά τους.
(109)
Η ανάλυση των άλλων γνωστών παραγόντων, συμπεριλαμβανομένης της οικονομικής κρίσης, κατέδειξε ότι οποιοσδήποτε αρνητικός αντίκτυπος των εν λόγω παραγόντων δεν μπορεί είναι τέτοιος που θα μπορούσε να διασπάσει την αιτιώδη συνάφεια μεταξύ των εισαγωγών που αποτελούν αντικείμενο ντάμπινγκ από τη ΛΔΚ και της ζημίας που υπέστη ο κλάδος παραγωγής της Ένωσης.
(110)
Βάσει της ανωτέρω ανάλυσης, με την οποία διακρίθηκαν και διαχωρίστηκαν σαφώς οι επιπτώσεις όλων των γνωστών παραγόντων στην κατάσταση του κλάδου παραγωγής της Ένωσης από τις ζημιογόνες επιπτώσεις των εξαγωγών που αποτελούν αντικείμενο ντάμπινγκ, συνάχθηκε προσωρινά το συμπέρασμα ότι οι εξαγωγές που αποτελούν αντικείμενο ντάμπινγκ από τη ΛΔΚ προκάλεσαν σημαντική ζημία στον κλάδο παραγωγής της Ένωσης κατά την έννοια του άρθρου 3 παράγραφος 6 του βασικού κανονισμού.
Ζ. ΣΥΜΦΕΡΟΝ ΤΗΣ ΕΝΩΣΗΣ
1. Προκαταρκτικές παρατηρήσεις
(111)
Σύμφωνα με το άρθρο 21 του βασικού κανονισμού, η Επιτροπή εξέτασε, παρά το προσωρινό συμπέρασμα σχετικά με το επιζήμιο ντάμπινγκ, κατά πόσον υπήρξαν επιτακτικοί λόγοι που θα οδηγούσαν στο συμπέρασμα ότι δεν είναι προς το συμφέρον της Ένωσης η λήψη μέτρων στη συγκεκριμένη περίπτωση. Η ανάλυση του συμφέροντος της Ένωσης βασίστηκε σε εκτίμηση του συμφέροντος όλων των φορέων, συμπεριλαμβανομένων του κλάδου παραγωγής της Ένωσης, των εισαγωγέων και των χρηστών του υπό εξέταση προϊόντος.
2. Συμφέρον του κλάδου παραγωγής της Ένωσης
(112)
Ο κλάδος παραγωγής της Ένωσης υπέστη σημαντική ζημία εξ αιτίας των εισαγωγών που αποτελούν αντικείμενο ντάμπινγκ από τη ΛΔΚ. Υπενθυμίζεται ότι οι περισσότεροι δείκτες ζημίας παρουσίασαν αρνητικές τάσεις κατά την υπό εξέταση περίοδο. Αν δεν ληφθούν μέτρα, φαίνεται αναπόφευκτη η περαιτέρω επιδείνωση της οικονομικής κατάστασης του κλάδου παραγωγής της Ένωσης.
(113)
Αναμένεται ότι η επιβολή προσωρινών δασμών αντιντάμπινγκ θα αποκαταστήσει τις αποτελεσματικές συνθήκες εμπορίου στην αγορά της Ένωσης και θα επιτρέψει στον κλάδο παραγωγής της Ένωσης να ευθυγραμμίσει τις τιμές του υπό εξέταση προϊόντος, έτσι ώστε να αντανακλούν το κόστος των διαφόρων συστατικών στοιχείων και τις συνθήκες της αγοράς. Αναμένεται επίσης ότι η επιβολή προσωρινών μέτρων θα επιτρέψει στον κλάδο παραγωγής της Ένωσης να ανακτήσει τουλάχιστον ένα μέρος του μεριδίου αγοράς που απώλεσε κατά την υπό εξέταση περίοδο, με πρόσθετες θετικές συνέπειες στην αποδοτικότητα και τη συνολική οικονομική κατάστασή του.
(114)
Αν δεν επιβληθούν μέτρα, μπορούν να αναμένονται περαιτέρω απώλειες στο μερίδιο αγοράς και ο κλάδος παραγωγής της Ένωσης θα παραμείνει ζημιογόνος. Αυτό δεν θα μπορούσε να συνεχιστεί μεσοπρόθεσμα ούτε μακροπρόθεσμα. Αν ληφθούν υπόψη οι ζημίες και το υψηλό επίπεδο των επενδύσεων που πραγματοποιήθηκαν στην παραγωγή στην αρχή της υπό εξέταση περιόδου, μπορεί να αναμένεται ότι οι περισσότεροι παραγωγοί της Ένωσης δεν θα μπορέσουν να αποσβέσουν τις επενδύσεις τους αν δεν επιβληθούν μέτρα.
(115)
Επομένως, συνάγεται προσωρινά το συμπέρασμα ότι η επιβολή δασμών αντιντάμπινγκ θα ήταν προς το συμφέρον του κλάδου παραγωγής της Ένωσης.
3. Συμφέρον των χρηστών και των εισαγωγέων
(116)
Δεν υπήρξε συνεργασία από μέρους των χρηστών στην παρούσα έρευνα.
(117)
Όσον αφορά τους εισαγωγείς, μόνο ένας εισαγωγέας εγκατεστημένος στην Πολωνία συνεργάστηκε σ’ αυτή την έρευνα απαντώντας στο ερωτηματολόγιο και αποδεχόμενος επιτόπια επαλήθευση. Ο εν λόγω εισαγωγέας είχε μικρές απώλειες για το υπό εξέταση προϊόν κατά την ΠΕ. Ωστόσο, οι επιχειρηματικές δραστηριότητες που αφορούν το υπό εξέταση προϊόν είναι σχετικά περιορισμένες σε σχέση με το σύνολο των δραστηριοτήτων της επιχείρησης. Ως εκ τούτου, η επιβολή μέτρων δεν είναι πιθανό να έχει σημαντικό αντίκτυπο στα συνολικά κέρδη της.
4. Συμπέρασμα σχετικά με το συμφέρον της Ένωσης
(118)
Με βάση τα ανωτέρω, συνάγεται προσωρινά το συμπέρασμα ότι, σύμφωνα με τις διαθέσιμες πληροφορίες σχετικά με το συμφέρον της Ένωσης, δεν συντρέχουν επιτακτικοί λόγοι για τη μη επιβολή προσωρινών μέτρων στις εισαγωγές του υπό εξέταση προϊόντος καταγωγής ΛΔΚ.
Η. ΠΡΟΤΑΣΗ ΓΙΑ ΠΡΟΣΩΡΙΝΑ ΜΕΤΡΑ ΑΝΤΙΝΤΑΜΠΙΝΓΚ
1. Επίπεδο εξάλειψης της ζημίας
(119)
Με βάση τα συμπεράσματα που συνάχθηκαν όσον αφορά το ντάμπινγκ, τη ζημία, την αιτιώδη συνάφεια και το συμφέρον της Ένωσης, πρέπει να επιβληθούν προσωρινά μέτρα αντιντάμπινγκ, ώστε να αποτραπεί η περαιτέρω ζημία σε βάρος του κλάδου παραγωγής της Ένωσης από τις εισαγωγές που αποτελούν αντικείμενο ντάμπινγκ.
(120)
Για να καθοριστεί το επίπεδο των μέτρων αυτών, ελήφθησαν υπόψη τα περιθώρια ντάμπινγκ που διαπιστώθηκαν και το ποσό του δασμού που είναι αναγκαίο για την εξάλειψη της ζημίας που υπέστη ο κλάδος παραγωγής της Ένωσης, χωρίς υπέρβαση των περιθωρίων ντάμπινγκ που διαπιστώθηκαν.
(121)
Κατά τον υπολογισμό του ποσού του δασμού που απαιτείται για την εξάλειψη των επιπτώσεων του ζημιογόνου ντάμπινγκ, κρίθηκε ότι τα μέτρα θα πρέπει να επιτρέψουν στον κλάδο παραγωγής της Ένωσης να καλύψει το κόστος παραγωγής και να πραγματοποιήσει κέρδος πριν από την καταβολή των φόρων το οποίο θα μπορούσε λογικά να επιτευχθεί από μια βιομηχανία αυτού του τύπου στον εν λόγω τομέα υπό κανονικές συνθήκες ανταγωνισμού, δηλαδή χωρίς εισαγωγές που αποτελούν αντικείμενο ντάμπινγκ, από τις πωλήσεις του ομοειδούς προϊόντος στην Ένωση. Εκτιμάται ότι το κέρδος που θα μπορούσε να επιτευχθεί αν δεν υπήρχαν εισαγωγές με τιμές ντάμπινγκ θα πρέπει να βασιστεί στο μέσο περιθώριο κέρδους προ φόρων των παραγωγών της Ένωσης που συμπεριελήφθησαν στο δείγμα, για το 2008. Κατά συνέπεια, κρίνεται ότι ένα περιθώριο κέρδους της τάξης του 7, 4 % του κύκλου εργασιών θα μπορούσε να θεωρηθεί κατάλληλο ελάχιστο, το οποίο ο κλάδος παραγωγής της Ένωσης θα προσδοκούσε να επιτύχει σε περίπτωση απουσίας της ζημιογόνου πρακτικής ντάμπινγκ.
(122)
Σύμφωνα με τα ανωτέρω, υπολογίστηκε μια μη ζημιογόνος τιμή την οποία θα μπορεί να εφαρμόσει ο κλάδος παραγωγής της Ένωσης για το ομοειδές προϊόν. Η μη ζημιογόνος τιμή προέκυψε από την προσαρμογή των τιμών πώλησης των παραγωγών της Ένωσης που συμπεριελήφθησαν στο δείγμα, ώστε να ληφθούν υπόψη οι πραγματικές ζημίες/κέρδη κατά την ΠΕ και από την προσθήκη του προαναφερόμενου περιθωρίου κέρδους.
(123)
Κατόπιν, καθορίστηκε η αναγκαία αύξηση της τιμής βάσει σύγκρισης μεταξύ της σταθμισμένης μέσης τιμής εισαγωγής των συνεργασθέντων παραγωγών-εξαγωγέων στη ΛΔΚ, όπως προσδιορίστηκε για τον υπολογισμό των πωλήσεων σε τιμές χαμηλότερες των τιμών της Ένωσης, και της μη ζημιογόνου τιμής των προϊόντων που πώλησε ο κλάδος παραγωγής της Ένωσης στην αγορά της Ένωσης κατά την ΠΕ. Οι τυχόν διαφορές που προέκυψαν από την εν λόγω σύγκριση εκφράστηκαν στη συνέχεια ως ποσοστό της μέσης συνολικής αξίας εισαγωγής CIF.
2. Προσωρινά μέτρα
(124)
Με βάση τα ανωτέρω, κρίνεται ότι, σύμφωνα με το άρθρο 7 παράγραφος 2 του βασικού κανονισμού, θα πρέπει να επιβληθούν προσωρινά μέτρα αντιντάμπινγκ στις εισαγωγές καταγωγής ΛΔΚ στο επίπεδο των χαμηλότερων περιθωρίων ντάμπινγκ και ζημίας, σύμφωνα με τον κανόνα του χαμηλότερου δασμού.
(125)
Βάσει των ανωτέρω, καθορίστηκαν οι συντελεστές του δασμού αντιντάμπινγκ μετά τη σύγκριση των περιθωρίων εξάλειψης της ζημίας και των περιθωρίων ντάμπινγκ. Κατά συνέπεια, οι προτεινόμενοι δασμοί αντιντάμπινγκ είναι οι ακόλουθοι:
Εταιρεία
Περιθώριο ντάμπινγκ
Περιθώριο ζημίας %
Προσωρινός δασμός
Zhejiang Flyhigh Metal Products Co., Ltd
23,0 %
12,6 %
12,6 %
Metal Group Co. Ltd.
70,8 %
56,2 %
56,2 %
Άλλες συνεργασθείσες εταιρίες
32,5 %
21,2 %
21,2 %
Εθνικό περιθώριο ντάμπινγκ
76,6 %
61,4 %
61,4 %
(126)
Οι χωριστοί για κάθε εταιρεία δασμολογικοί συντελεστές αντιντάμπινγκ που προσδιορίζονται στον παρόντα κανονισμό καθορίστηκαν βάσει των διαπιστώσεων της παρούσας έρευνας. Συνεπώς, αντικατοπτρίζουν την κατάσταση που διαπιστώθηκε κατά τη διάρκεια της έρευνας όσον αφορά τις εν λόγω εταιρείες. Ως εκ τούτου, αυτοί οι δασμολογικοί συντελεστές (σε αντίθεση με τον δασμό σε επίπεδο χώρας που εφαρμόζεται σε «όλες τις άλλες εταιρείες») εφαρμόζονται αποκλειστικά στις εισαγωγές προϊόντων καταγωγής ΛΔΚ που παράγονται από τις εταιρείες αυτές και, συνεπώς, από τα αναφερόμενα συγκεκριμένα νομικά πρόσωπα. Τα εισαγόμενα προϊόντα που παράγονται από κάθε άλλη εταιρεία, η οποία δεν αναφέρεται ρητώς στο διατακτικό του παρόντος κανονισμού, συμπεριλαμβανομένων των επιχειρήσεων που συνδέονται με τις εταιρείες που αναφέρονται ρητώς, δεν μπορούν να επωφεληθούν από τους εν λόγω συντελεστές και υπόκεινται στον δασμολογικό συντελεστή που εφαρμόζεται σε «όλες τις άλλες εταιρείες».
(127)
Οποιοδήποτε αίτημα για την εφαρμογή των εν λόγω ατομικών συντελεστών δασμών αντιντάμπινγκ για μεμονωμένες εταιρείες (π.χ. κατόπιν αλλαγής της επωνυμίας του φορέα ή μετά τη δημιουργία νέου φορέα παραγωγής ή πωλήσεων) πρέπει να απευθύνεται αμελλητί στην Επιτροπή (4) μαζί με όλες τις σχετικές πληροφορίες, ιδίως οποιαδήποτε αλλαγή των δραστηριοτήτων της εταιρείας που σχετίζεται με την παραγωγή και τις εγχώριες ή τις εξαγωγικές πωλήσεις και που συνδέεται π.χ. με την εν λόγω αλλαγή επωνυμίας ή με την αλλαγή των φορέων παραγωγής και πωλήσεων. Εάν κρίνεται σκόπιμο, ο κανονισμός θα τροποποιείται αναλόγως, με την επικαιροποίηση του καταλόγου των εταιρειών οι οποίες επωφελούνται από ατομικούς δασμολογικούς συντελεστές.
I. ΤΕΛΙΚΗ ΔΙΑΤΑΞΗ
(128)
Για λόγους χρηστής διοίκησης, πρέπει να ταχθεί προθεσμία εντός της οποίας τα ενδιαφερόμενα μέρη που αναγγέλθηκαν εντός της προθεσμίας που καθοριζόταν στην ανακοίνωση για την έναρξη της διαδικασίας θα μπορούν να γνωστοποιήσουν γραπτώς τις απόψεις τους και να ζητήσουν ακρόαση. Επιπλέον, θα πρέπει να επισημανθεί ότι τα συμπεράσματα σχετικά με την επιβολή δασμών, που συνάγονται για τους σκοπούς του παρόντος κανονισμού, είναι προσωρινά και ότι μπορεί να χρειαστεί να αναθεωρηθούν ενόψει της επιβολής οριστικών μέτρων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Επιβάλλεται προσωρινός δασμός αντιντάμπινγκ στις εισαγωγές θερμαντικών σωμάτων αλουμινίου και τα στοιχεία ή τμήματα από τα οποία απαρτίζονται τα σώματα αυτά, ανεξάρτητα από το αν τα εν λόγω στοιχεία συναρμολογούνται σε ενότητες, με εξαίρεση τα θερμαντικά σώματα και στοιχεία τους ηλεκτρικού τύπου, που κατατάσσεται σήμερα στους κωδικούς ΣΟ ex 7615 10 10, ex 7615 10 90, ex 7616 99 10 και ex 7616 99 90 (κωδικοί TARIC 7615101010, 7615109010, 7616991091, 7616999001 και 7616999091), καταγωγής Λαϊκής Δημοκρατίας της Κίνας.
2. Ο συντελεστής του προσωρινού δασμού αντιντάμπινγκ που εφαρμόζεται στην καθαρή τιμή «ελεύθερο στα σύνορα της Ένωσης», πριν από την επιβολή δασμού, για το προϊόν που περιγράφεται στην παράγραφο 1 και παράγεται από τις εταιρείες που απαριθμούνται κατωτέρω, καθορίζεται ως εξής:
Εταιρεία
Δασμός (%)
Πρόσθετος κωδικός TARIC
Zhejiang Flyhigh Metal Products Co., Ltd
12,6
B272
Metal Group Co. Ltd.
56,2
B273
Jinyun Shengda Industry Co., Ltd..
21,2
B274
Ningbo Ephriam Radiator Equipment Co.,Ltd
21,2
B275
Ningbo Everfamily Radiator Co., Ltd
21,2
B276
Ningbo Ningshing Kinhil Industrial Co. Ltd.
21,2
B277
Ningbo Ninhshing Kinhil International Co., Ltd.
21,2
B278
Sira (Tianjin) Aluminium Products Co., Ltd
21,2
B279
Sira Group (Tianjin) Heating Radiators Co., Ltd.
21,2
B280
Yongkang Jinbiao Machine Electric Co., Ltd
21,2
B281
Yongkang Sanghe Radiator Co., Ltd.
21,2
B282
Zhejiang Aishuibao Piping Systems Co.,Ltd
21,2
B283
Zhejiang Botai Tools Co., Ltd
21,2
B284
Zhejiang East Industry Co., Ltd
21,2
B285
Zhejiang Guangying Machinery Co.,Ltd
21,2
B286
Zhejiang Kangfa Industry & Trading Co., Ltd.
21,2
B287
Zhejiang Liwang Industrial and Trading Co., Ltd.
21,2
B288
Zhejiang Ningshuai Industry Co., Ltd
21,2
B289
Zhejiang Rongrong Industrial Co., Ltd.
21,2
B290
Zhejiang Yuanda Machinery & Electrical Manufacturing Co., Ltd
21,2
B291
Όλες οι άλλες εταιρείες
61,4
B999
3. Η θέση σε ελεύθερη κυκλοφορία εντός της Ένωσης του προϊόντος που αναφέρεται στην παράγραφο 1 υπόκειται στη σύσταση εγγύησης, η οποία ισοδυναμεί με το ποσό του προσωρινού δασμού.
4. Εκτός αν ορίζεται αλλιώς, εφαρμόζονται οι διατάξεις που ισχύουν για τους τελωνειακούς δασμούς.
Άρθρο 2
1. Με την επιφύλαξη του άρθρου 20 του κανονισμού (ΕΚ) αριθ. 1225/2009, τα ενδιαφερόμενα μέρη μπορούν να ζητήσουν τη γνωστοποίηση των ουσιωδών πραγματικών περιστατικών και των εκτιμήσεων βάσει των οποίων εκδόθηκε ο παρών κανονισμός, να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή εντός ενός μηνός από την ημερομηνία έναρξης ισχύος του παρόντος κανονισμού.
2. Δυνάμει του άρθρου 21 παράγραφος 4 του κανονισμού (ΕΚ) αριθ. 1225/2009, τα ενδιαφερόμενα μέρη μπορούν να υποβάλουν παρατηρήσεις σχετικά με την εφαρμογή του παρόντος κανονισμού εντός ενός μηνός από την ημερομηνία έναρξης ισχύος του.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Το άρθρο 1 του παρόντος κανονισμού εφαρμόζεται για περίοδο έξι μηνών.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Μαΐου 2012.

Labels: 3
1
4
18